jubenilak, Egia maiatzak 30\n86.5 kilometro egin behar izan dituzte lehendabizi bost itzuli Donostian zehar eta ondoren Urnietaraino joan behar zuten eta ondoren Oiartzuna, handik berriz Donostiara eta helmugatik pasa ondoren Garberako biribilgunetik pasa eta Egian helmuga. Donostian eman duten bigarren itzulian egin da ihesaldia Mikel iturria tarteko eta hasieran nahiz eta denbora gutxi atera duten, lasterketa osoan mantendu dute, batzuk sartu besteak gelditu baina hasieratik bukaerara iraun du ihesaldiak. Azkenean, Mikel Iturria hirugarren izan da Eñaut Pagola eta Jon Ander Insaustiren atzetik eta gainera mendiko sailkapena irabazi du eta tarteko helmugatan hirugarren izan da. Xabi Perezek ere oso lasterketa ona egin du eta bigarren taldean sartu da irabazlearengandik 22 segundotara 10. postuan.\nKadeteak, Irun maiatzak 29\n107 txirrindulari irten dira eta 68 besterik ez dira helmugaratu, 49 kilometro egin behar izan dituzte eta irabazlearen bataz bestekoa 36.43\n3. Ander Alonso (Ampo)\n63. Enaitz Roteta (Andoaingo)\n64. Jon Flores (Andoaingo)\nAlebin-Infantil, Beledromoa maiatzak 29\nkaixo gaur maiatzak 29 belodromoan lasterketa eduki genuen. Zirkuitoak 250m-koa zen. Bi prueba egin genituen alebinak 9 itzuliko lasterketa puntuekin eta infantilak 15 itzuliko lasterketa puntuekin, gero erlojuaren aurkakoa egin dute alebinak itzuli batekoa eta infantilak bi itzlikoa.\n1. Jokin Alberdi (Andoaingo) 12 p\n2. Iker Imaz (Caja Rural) 6 p\n3. Unai Iribar (Belca) 5 p\n4. Asier Ayerza (Belca) 1 p\n1. Daniel Mayora (Caja Rural ) 17 p\n2. Jon Urdangarin (Andoaingo) 10 p\n3. Mikel Alonso (Andoaingo) 4 p\n4. Jon Ander Unanue (Andoaingo) 3 p\n5. Gaizka Mayoz (Andoaingo) 2 p\nAlebinak erlojuaren kontrakoa\n1. Jokin Alberdi (Andoaingo) 27"13\n2. Agustin Imaz (Caja Rural) 27"51\n3. Iker Imaz (Caja Rural) 27"51\n14. Beñat Amondarain (And) 34"12\nInfantilak erlojuaren kontrakoa\n1. Daniel Mayora (Caja Rural) 48"42\n2. Jon Urdangarin (Andoaingo) 50"45\n3. Julen Irigoien (Andoaingo) 50"92\n4. Mikel Alonso (Andoaingo) 51"17\n5. Jon Ander Unanue (And) 51"60\n6. Gaizka Mayoz (Andoaingo) 52"33\n8. Arkaitz Murillo (Andoaingo) 53"33\n13. Adrian Alamo (Andoaingo) 54"23\n16. Peru Ortiz de Zarate (And) 54"80\n18. Julen Lizarribar (Andoaingo) 55"13\n22. Peio Manterola (Andoaingo) 59"77\n23. Urko Garmendia (And) 59"92\nElgoibar, kadeteak maiatzak 23\n91 txirrindulari irten ziren eta 39 bakarrik iritsi ziren helmugara, 52 kilometro eta bataz bestekoa 40.63.\nMaiatzak 23, Elgoibarren izan genuen lasterketa 52km-ko ibilbide bat osatuz. Izugarrizko beroa zegoen, eta lasterketa hasi bezain laister erritmo altuan abiatu ginen. Mendarora iritsi ginenean nik (Enaitz Roteta) erasoaldia jo nuen eta ni eta Iñaki Aldanondok (Ampo) ihes egin geunen. Bergarara iritsi ginenean atzetik zetozen batzuk arrapatu ziguten eta bertan zeuden Ahetze arratibel eta Jokin Etxabek alde egin ziguten eta osintxura iritsi ginenean berriro ere Iñaki Aldanondo eta nik ihes egin genuen. Azkenean Ahetze Arratibelek irabazi zuen lasterketa. Nire taldekoek zorte txarra eduki zuten eta nik bakarrik bukatu nuen eta Imanol iraolak erorikoa izan zuen.\n1. Ahetze Arratibel (Ampo)\n3. Luis Malkorra (Ampo)\nUrduliz, jubenilak maiatzak 23\nEuskal Herria trofeoko proba hirugarren proba, 94 kilometro eta 39.29 bataz bestekoa, 145 txirrindularik eman dute izena eta 69 besterik ez dira klasifikatuak. ibilbidea, 18,8 kilometrotako zirkuitu bati 5 bira eman behar ziren\n2. Oier Iraolagoiti (Galdiano eraikuntzak)\n3. Jon Altuna (Buruntzazpi)\n31. Mikel Iturria (Andoaingo)\nMikel Iturria gainera 2. izan da tarteko helmugen sailkapenean.\nbenjamin, alebin eta Infanitilak, Urnieta m22\n3. Aitor Zurdo(Belca)\n7. Beñat Amondarain (Andoaingo)\n9. Peru Ortiz de Zarate (Andoaingo)\n10. Arkaitz Murillo (Andoaingo\n14. Urko Garmendia (Andoaingo)\nJubenilak, Anoeta maiatzak 22\n97 egin beharreko kilometroak eta bataz bestekoa 41.01, azken 25 kilometrotan Larraitz eta Altzoko gainak igo behar izan dituzte.\nLehen argazki hauek Imanol Iraolak bidalitakoak dira\n1. Jon Garmendia (Caja Rural)\n6. Xabier Perez (Andoaingo)\nMutriku, jubenilak maiatzak 15\n90 kilometro,40.16 bataz bestekoa Kalbario bi aldiz igo ondoren\n1. Oiritz Urdangarin (Caja rural)\n2. Jon Eizagirre (Galdiano eraikuntzak)\n20. Xabier Perez (Andoaingo)\nGaizka Mayoz GIPUZKOAKO TXAPELDUNORDEA, maiatzak 15\nEpaileak ez ziren agertu eta eskoletako arduradunak hatu zuten probaren antolaketa, helmugan ez zen arazorik izan sailkapenak egiteko orduan, astero horretan ibiltzen diren guraso eta eskoletako arduradunak egin zuten lan hori eta normaltasunez ospatu zen Urretxun, alebin eta infantil mailako Gipuzkoako txapelketa.\nHelmugarako 150 metro falta zirela, pelotoiaren aurrekaldean erorketa bat izan zen eta aurretik zihoazenak bakarrik libratu ziren. Gure txirrindulari gehienak lurrera joan ziren.\nKaixo: Maiatzak 15 Urretxun eduki genuen lineako txapelketa. 3 buelta egin behar genituen finalera pasatzeko lehenengo hamarretatik .Denak pasa ginen Pello izan ezik .Gero finalean 5 buelta eman behar genituen. Finaleko esprinean erorketa bat egon zen eta ia denak erori ziren.\nKaixo, gaur maiatzak 15, larunbata Urretxun izan dugu Gipuzkoako errepideko txapelketa. Eguraldi busti eta hotza izan dugu, lasterketarako justu-justu atertu du. Zirkuitoak 1300 metro zituen eta herriko kaleetan barrena ibili gara.\nLehenik, Gipuzkoako alebin mutilek parte hartu dute. Bi multzotan banatu dituzte eta multzo bakoitzak bi itzuliko lasterketa bat egin dute finalera sailkatzeko, bertan lehenengo 15tak sailkatzen ziren. Finalean, 3 itzuli eman dituzte.\nOndoren, nesken txanda etorri da, bertan alebinak eta infantilak elkarrekin atera dira.\nAzkenik, infantilak hiru multzotan banatuak izan gara. 3 itzuli eman behar izan ditugu zirkuitoari. Lehen hamarrak sailkatzen ziren multzo bakoitzetik. Finalera, parte hartu dugun Andoaingo ia denak sailkatu gara. Bost itzuli eman behar izan ditugu zirkuitoari. Ibilbidearen hasiera nahiko laua zen baino haize pixka batek jotzen zigun aurretik. Azken bihurgunea zen arriskutsuena eta hortik helmugara aldapatxo bat igo behar zen. Lasterketan zehar ez dira ihesaldi saiakera asko izan. Azken aldapatxoan erabaki da dena, azken bihurgunean erorikoak izan dira, 10 – 12 txirrindulari erori dira. Azkenean, lehenengo Dani Maiora (Caja Rural) sartu da helmugan , bigarren ni sailkatu naiz eta hirugarren Oñatiko taldeko bat.\nBukaeran sari banaketa izan zen. Lehenengoari maillot bat, lore zorte bat, kopa bat eta txapela eman zien, bigarrenari eta hirugarrenari kopa bat.\n2. Gaizka Mayoz (Andoaingo)\n3. Iker Alberdi (Lizarralde kirolak)\n26. Mikel Alonso (Andoaingo)\nSegura, kadeteak "gaztetxoa saria" maiatzak 15\n1. Ander Alonso (Ampo)\n3. Alvaro Lopez (Gastronomia Baska)\n33. Imanol Iraola (Andoaingo)\n65. Enaitz Roteta (Andoaingo)\nInfantilak GIPUZKOAKO TXAPELDUNAK Bergara maiatzak 8\nAlebin mailan Andoaingok talde mixto batean parte hartu du eta sailkapenean talde mixtoak ez dira kontutan hartzen, dena dela kontutan hartu balira 15. sailkatu zen eta irabazlea Iraugi A izan zen 4,46 ko denborarekin. Infantiletan 20 talde izen eman zuten, horietatik Andoaingok bitalde aurkeztu zituen eta mixto batean bi partaidek hartu zuten parte.\napa gaur larunbata 8 Bergaran izan dugu lasterketa, hain zuzen ere erloju-aurkako Gipuzkoako txapelketa. zirkuituak kilometro pasatxo zuen eta aldapa motz bat. Kurbak rotonda bat eta konoz probisionalki egindako beste rotonda bat. Alebinek bi itzuli eman zituzten baina taldea mistoa zen beraz ez zuen ezertarako balio. Infantilak 4 itzuli eman behar genituen eta gure lehenengo bi txirrindulariek Axel eta Imanol talde misto batean parte hartu zuten. Andoaingoko bigarren taldea 5 txirrindulariz osatua ( Urko Garmendia, Julen Lizarribar, Gaizka Mayoz, Adrian Alamo eta Peio Manterola) lasterketa dotorea egin zuten 9 minutu eta 10 segunduan egin zuten. Gure taldea, (Jon Urdangarin, Mikel Alonso, Jon Ander Unanue, Arkaitz Murillo eta ni) lehenengo itzuli kaxkarra egin genuen eta Lan Mobelek bigarren sailkatuak 7 segundu hobeto egin zuten baina ez genuen hetsi eta hiru itzulietan buelta eman genion eta amaieran 4 segundugatik irabazi genien 8 minutu eta 14 segunduan lana amaituz. Sailkapena: 1. Andoaingo tx.e. 8,14min 2. Lan Mobel 8,18min 3. Azysa 8,24min\n1. Andoaingo A 8,14\n2. Lan Mobel 8,18\n3. Azysa 8,24\n4. Caja Rural A 8,36\n5. Fullgas A 8,36\n6. Viveros San Anton 8,47\n7. Belca A 8,49\n8. Buruntzazpi 8.51\n9. Andoaingo B 9.07\nProba bukatu ondoren afaltzera joan ziren txirrindulari eta gurasoak eta txirrindulaiak erabaki zuten irabazitako kopa omenaldi gisa, beraientzako eta eskolarentzako hainbeste lan egin zuen Joxe Mari zenaren emazteari, Karmeni ematea. Argazkian azaltzen dira taldekideak eta Karmen.\nKadeteak, Zarautz maiatzak 9\nMaiatzak 9, Zarautzen izan genuen lasterketa, zoroa izan zen hasiera hasieratik. Lasterketa osoan haize handia izan genuen. Zarauztik irten eta kostaldetik Zumaira joaten ginen. Atake asko egon ziren eta hauen ondorioz, bi ihesaldi aurrera atera ziren. Lehenengo ihesaldian Enaitz Roteta taldekidea zegoen, bigarrenean berriz, Igor Arruti. Bi hauek Ampo taldekoez inguraturik. Bigarren ihesaldian zihoan Ahetze Arratibelek (Ampo), aurrekoak harrapatu eta garaipena lortu zuen Zarautzeko helmugan. Honen atzetik Iñaki Aldanondo (Ampo), Jokin Etxabe (Sumofic) eta bostgarren postuan Enaitz Roteta.\n73. Aitor Urruzola (Andoaingo)\nJubenilak, Segura maiatzak 2\nBenjamin, Alebin eta Infantilak Andoain m 1\nGaur, Maiatzak 1, Andoainen izan dugu lasterketa eguerdiko hamabi t´erdietan. Lehenik, benjaminek 2 itzuli eman dizkiote zirkuituari. Asier Iruretak (Caja Rural) irabazi du bertan, bigarren Aitor Canflanca (Andoaingo) eta hirugarren Josu Gomez (Andoaingo) gelditu da.Ondoren, alebinek 6 itzuli eman behar izan dituzte Andoaingo Kale Nagusian. Lehenengo Iker Imaz (Caja Rural) gelditu da, honen atzetik Jokin Alberdi (Andoaingo) geratu da.Azkenik, infantilek 13 itzuli eman dizkiote zirkuituari. Zirkuitua bustia zegoen eta bi kurba arriskutsu izan ditugu, erortzeko probabilitate handia zegoen bertan eta halaxe gertatu da, batzuk erori gara. Aurrean ihesaldirik ez da izan, baina hainbat saiakera egin dituzte. Esprint-ean erabaki da lasterketa, lehenengo Dani Maiora (Caja Rural) , bigarren Jon Urdangarin (Andoaingo) eta hirugarren Jon Ander Unanue (Andoaingo) geratu dira. Beste hainbat sari ere izan dira, ohizkoetatik gainera, azken sailkatuarena eta zorte txarrarena.\n3. Ibai Urbieta (Belca)\n1. Daniel Mayora Caja Rural\n2. Jon Urdangarin Andoaingo\n3. Jon Ander Unanue Andoaingo\n4. Mikel Alonso Andoaingo\n5. Julen Irigoien Andoaingo\n6. Arkaitz Murillo Andoaingo\n8. Julen Lizarribar Andoaingo\n9. Gaizka Mayoz Andoaingo\n15. Urko Garmendia Andoaingo\n16. Pello Manterola Andoaingo\n17. Adrian Alamo Andoaingo\nkadeteak Bergara maiatzak 1\nGaur Maiatzak 1, Bergaran izan dugu karrera. 63km ibilbidea 40km/h bataz bestekoan egin dugu. Gaurkoan gainera Kataluniatik eta Frantziatik ere etorri dira. Karrera, hasiera hasieratik oso azkar abiatu da eta txirrindulari asko erretiratzen joan dira kilometroak pasa ala, tartean Xabier Mitxelena (Andoaingo) eta Aitor Urruzola (Andoaingo). Ibilbideak aldapei begira ez zuen zailtasun haundirik baina erritmo azkarrak asko gogortu du, erorikoak ere asko izan dira karrera guztian zehar. Azkenean esprintean bukatu da eta Kataluniako Aitor Aboy (Carbonell freixas) taldekoak irabazi du. Bigarren Mikel Garaialde (Ampo) eta hirugarren Xabier Gorrotxategi (Galdiano). Imanol Iraola, Igor Arruti eta Ni pelotoian sartu gara.\n125 txirrindulari irteeran eta 77 iritsi dira.\n1. Aitor Aboy (Carbonell freixas\t)\n46. Imanol Iraola (Andoaingo)\n57. Enaitz Roteta (Andoaingo)


Etorbizi, Berrikuntza Soziosanitariorako Euskal Fundazioa - GUFE Gizarte Urgazpenerako Foru Erakundea\nEtorbizi, Berrikuntza Soziosanitariorako Euskal Fundazioa\nErmua izango da Etorbiziren egoitza, Berrikuntza Soziosanitariorako Euskal Fundazioa\nEtoribiziren helburua da izaera soziosanitarioko ikerketa, garapen eta berrikuntza ekimenak bultzatu eta artikulatzea, zahartzetik, gaixotasun kronikoetatik, ezgaitasunetik edo menpekotasunetik eratorritako egoerak prebenitzeko eta artatzeko.\nFundazio honen kideak, Osasun eta Kontsumo Sailak, eta Enplegu eta Gizarte Gaietako Sailak dira. Bere asmoa Euskal Herriko empresa eta soziosanitario ehunetako kide aukeratu eta adierazgarriak gehitzen joatea da. Lan ildo horretan jada lanean diharduen eragileen artean Mondragon Korporazioa dago.\nEtorbizik sortutako proiektuen artean, “beharrizan bereziak dituzten haurren arreta integratu goiztiarra” edo “livin lab” soziosanitarioa edo “iktusa pairatu duten pertsonentzako arreta eredua” aurkitzen dira.\nFundazio honen sorrerarekin ekin egin nahi zaio, gizarte esku-hartzearen eta osasun arretaren koordinazio eta integrazioaren arloan erantzun hobeak aurkitzeko erronkari.


Ama Mitokondrialaren Bila - ARBASO\n12 marzo, 2017 por Izaskun Abadia Garate Deja un comentario\nGure jatorria ezagutzeko nahiak eramaten gaitu genealogia ikerketak egitera, gure arbasoak noiz eta non jaio ziren bilatzera. Ikerketa horiek abizenaren bidez egiten ditugu, gure abizena zeraman azken arbasoa bilatu arte. Kasu gehienetan, baina ez beti, abizena ematen duena gizona da, beraz gure lehenengo abizenaren adarrean atzera egiten badugu, gizonezkoak bakarrik agertuko zaizkigu; bide hori patrilineala da.\nNire abizenaren kasuan, hamar belaunaldi atzera eginez heltzen naiz azken arbaso ezagunarengana; hau da, Pierre de l’Abadie-Erramundegi, Zuberoako Onize herrian jaioa, 1670 urte inguruan. Errejistro gabeziak ez du uzten gehiago sakontzen, genealogia mugatua bait da.\nBaina genealogiak lortu ezin duena genetikak lor dezake, agian. Jatorri genetikoa ezagutzeko norberaren ADN-a aztertu behar da, gizonen kasuan Y kromosomarekin, eta emakumeei dagokienez, ADN mitokondrialaren bitartez.\nADN mitokondriala amak ematen dio alabari, belaunaldiz belaunaldi eta mendeetan zehar ia inolako aldaketarik gabe. Horrela bada, nire ADN mitokondriala eta nire amarena, eta haren amarena eta haren amaren amarena berbera da. Bide horretatik jarraituz, nire azken arbaso ezaguna Magdalena Goikoetxea da, Aulestin jaioa 1600 urte inguruan.\nMagdalena da nire hamabigarren ama. Adar horretako emakume guztiok dugu abizen desberdina (aitarengandik jasotakoa) baina ADN berdina. Bide hori matrilineala da.\nZentzu handiagoa izango luke emakumeek abizena amarengandik hartzeak, nolabaiteko ama-izen bat, haien arteko lotura mitokondriala azpimarratzeko. Genetikak, ostera, ez du abizenekin funtzionatzen, haplogrupoekin baizik.\nBryan Sykes, genetista britainiarrak, The Seven Daughters of Eve liburuan azaldu zuen Europan zazpi ama mitokondrial daudela, zazpi leinu. Haplogrupo bakoitzari zegokion letran oinarrituta, honela bataiatu zituen: U-Ursula, X-Xenia, H-Helena, V-Velda, T-Tara, K-Katrine eta J-Jasmine.\nGorriz: horma irudiak dituzten kobazuloak.\nMagdalena Goikoetxea eta ni Helenaren leinukoak gara, bera da gure ama mitokondriala. Helena duela 20.000 urte baino gehiago bizi izan zen, azken izoztaldi garaian, Frantziako Dordogne haranaren inguruan. Ehiztari-harrapakariak ziren bere leinukideak eta kobazuloak erabiltzen zituzten babesleku gisa. Helenak bi alaba izan zituen gutxienez, hori bait da ama mitokondriala izateko baldintzetako bat.\nGaur egun Helenaren zuhaitzak baditu ehun adar baino gehiago eta beste talde guztien artean nagusitzen da bai Europan eta bai euskal lurraldeetan. Euskal emakumeen artean, erdiak H dira. Adituen esanetan, Helenaren alaba nagusienak, H1 eta H3 bertokoak dira, euskal jatorrikoak; lehena bigarrena baino hedatuagoa.\nBaina nire adarra beste bat da: H4a1a1a1a. Adar txikia da. Gaur egun talde horretako emakumeak gutxi gara eta sakabanatuta gaude, ondorengo mapan ikus daitekeen legez:\nBanaketa berezi horregatik eta aintzinako arrasto eskasiagatik, adituak ere ez dira ados jartzen H4 haplogrupoaren jatorriaz. Batzuek uste dute Neolitiko garaian sortu zela, Anatolia inguruan, eta lehen nekazariekin hedatu zela Europako iparraldera, alde batetik; eta Mediterraneoan zehar, bestalde. Beste batzuek, ordea, Mesolitikoa dela sinesten dute, H1 eta H3 bezala.\nHaplogrupo honetako arrastorik zaharrenak duela 6.500-6.300 urte bitartekoak dira, Iberiar penintsulari dagokionez, eta biek daukate H4a1a mitokondriala. Lehena, Alicanteko Cova de l’Or izeneko lekuan aurkitu zuten gizon bat da.\nBigarrena, Portugaleko Torres Novas herriko Almonda izeneko kobazuloan aurkitu zuten emakume bat. Haien genoma sekuentziatu ondoren, genetistek erabaki zuten bi pertsona horiek azal zuridunak zirela, ile eta begi ilunekin.\nK.a-ko VII-VI milurtekoan, bi pertsona horiek bizi izan ziren garaian, Iberiako Mediterraneora heldu zen Zeramika Kardiala, horrela deitua buztinezko ontziak txirlekin egindako markez dekoratzen zituztelako. Baina badirudi orduko jendea ehiztari, harrapakari eta arrantzalea zela batik bat. Oraindik ez ziren nekazari hutsak, eta batez ere itsasertzeko lur emankorrak erabiltzen zituzten lantzeko, baina barrukaldera igaro gabe.\nMilaka urte beranduago, K. a. 2.800-1.800 urte bitartean, Kalkolitikoa deritzogun garaian, Bell Beaker kultura zabalduko da Europan zehar, horrela deitua kanpai itxuradun ontziak erabiltzen zituztelako eguneroko bizitzan eta ehorzketetan, beharbada posizio sozialaren erakusgarri.\nZenbaiten ustetan, Bell Beaker mugimendua Portugal erdialdean sortu zen, eta handik hedatu omen zen Europako iparralde eta ekialdera. H4 haplogrupoa kultura horren kontestuan ere aurkitu da. Aditu batzuen esanetan, eta H4 haplogrupoko azpikladoen adina eta sakontasuna aztertu ondoren, baliteke H4a1a1a konkretuki Iberian sortu izana.\nBell Beaker kulturako ehorzketa baten errekonstrukzioa. Museo Arqueológico Nacional.\nIzan ere, Alemaniako Quedlinburg XII aztarnategian H4a1 taldeko aztarna bi agertu ziren. Eta Alemanian bertan, Eulau izeneko herrian, Unetice Kulturaren kontestuan (K.a. 2.200-1.575 artean) beste aztarna bat. Azken horren haplogrupoa H4a1a1a2 zela adierazi zuten ikerlariek.\nH4a1 eta H4a1a1a2 artean dagoen aldea da bigarrenak mutazio gehiago jasan dituela; besteak beste, 73G mutazioa. ADN bat H4a1a1a taldekoa dela ziurtatzeko 73G mutazioa behar du ezinbestean.\nHorrek ez du esan nahi 73G mutazioa daukaten ADN guztiak H4a1a1a direnik, inondik inora. Horren ildora, aipamena gutxienez merezi du Aldaietako nekropolian aurkitutako ADNak.\nGure garaiko VI-VII mendeetako nekropoli arabar horretan, beste ehorzketak baino aberatsagoa zen talde bat agertu zen, hego-ekialde sektorean. ADN probak egin ondoren, genetistek adierazi zuten talde horretako kideak, gizon, ume zein emakumeak, familia berekoak zirela, ADN mitokondrial bera zutelako. ADN hori H-73G gisa identifikatu zuten.\nAldaietan 75 gizaki aztertu ziren. Horietatik %53.3 H haplogrupokoak ziren, eta horietatik %20k 73G aldaera zeukaten, ohikoa den 73A eduki beharrean. 73G taldekoak guztira 15 pertsona ziren eta, bat salbu, denak aurkitu ziren nekropoliaren hego-ekialdean.\nHego-ekialde sektorean agertu zirenez armarik gehienak (aizkorak, lantza puntak, aiztoak eta kaskoak) pentsa daiteke hor ehortziak nolabaiteko elitea zirela, beharbada agintariak.\nArabako Langara Ganboa herria. Inguru horretan aurkitu zen Aldaietako nekropolia.\nGaur egun Iberiar penintsulari dagokionez, H4 gehien dituen biztanleria Kantabriako pasiegoak dira, agian mendeetan zehar isolaturik bizi izan direlako. Ez nahasteak nagusitu omen du H4 haplogrupoa. Fenomeno horri genetic drift esaten zaio.\nBigarren postuan bizkaitarrak daude. Badirudi euskal lurraldeen artean, Bizkaian nagusitzen dela H4. Ondoren datoz Galiziarrak, Kantabriarrak (pasiego ez direnak) eta Katalanak, hurrenkera horretan. Beraz, penintsulako iparraldean, batez ere, aurkitzen da.\nH leinu ama Helena deitzen bada, ze izen emango diogu H4 leinu amari? Itxaron beharko dugu ikerketa genetikoek aurrera egin arte; H4 non eta noiz jaio zen jakin arte. Orduan beharbada eman ahal izango diogu izen aproposa, benetan dagokion izena.\nSykes, Bryan. The Seven Daughters of Eve, 2001\nZubikarai, Agustin eta Eguiguren, Juan F. Amoroto-Gizaburuaga, 1988\n« -tegi atzizkia abizenetan\nUn seductor del siglo XVIII »\nEl Señorío de Vizcaya contra el Licenciado Nieto\nEl Licenciado Nieto y el Capitán Uribe\nOrigen del apellido Abadia 68 vistas\nHainbat Taberna 33 vistas\nMikeleteak 25 vistas\nIzena, Juan 25 vistas\nAma Mitokondrialaren Bila 25 vistas\nArchivos por mes Elegir mes febrero 2019 junio 2018 marzo 2018 abril 2017 marzo 2017 noviembre 2016 octubre 2016 septiembre 2016 junio 2016 mayo 2016 abril 2016


Uda Donostian. Kultur eskaintza zabala prestatu dute Donostian uda honetarako\nUDA KULTURALA DONOSTIAN\nKultur eskaintza zabala prestatu dute Donostian uda honetarako\n500 jarduera baino gehiagok osatzen dute pandemiaren geldialdiaren ostean hiria suspertzen lagunduko duen agenda kulturala.\nSalvador Sobral, 2018ko Jazzaldian. Artxiboko argazkia: EFE ...\n"Komunikazio-inkomunikazio" erakusketa ireki du Tabakalerak\nUdaren atarian gauden honetan, gaur aurkeztu dute Donostian udako kultur programazioa. "Hiri osoan zehar" banatuko dira ekitaldiak eta mundu guztiari zuzendutakoak topatuko ditugu.\nEneko Goia Donostiako alkateak ostegun honetan emandako prentsaurrekoan adierazi duenez, aurtengo eskaintza "aberatsa, zabala eta herritar guztientzat eskuragarria" da; izan ere, hiriak "uda aberasgarria" merezi du. Hori bai, datozen hilabeteetan covid-19aren "osasun-egoera aldakorrera" egokituta garatuko dela azpimarratu du.\nMusika, antzerkia, zinema eta erakusketak\nJose Luis Rebordinos Zinemaldiko eta Miguel Martin Jazzaldiko zuzendariek, besteak beste, Goiarekin batera aurkeztu dituzte uda honi begira antolatu diren jarduerak. Eskaintza joan den astean hasi zen Hondalea eskulturaren aurkezpenarekin, eta, irailaren bukaeran amaituko dira Donostiako Nazioarteko Zinemaldiarekin. Hilabeteotan, beraz, ez dira erakusketak, kale antzerkiak, kontzertuak eta bestelako ekiataldiak faltako.\nIirailaren 17tik 25era egingo da aurten Zinemaldia, eta zuzendariak alfonbra gainean berriz ere izar handiak ikusi nahi adierazi du. Bestalde, uztailaren 21etik 25era egingo den Jazzaldiak 60 kontzertu eskainiko ditu, emakumezko ahotsak, piano-jotzaileak eta Espainiako Estatuko musikariak tartean direla.\n82. Musika Hamabostaldiaren abuztuaren 1etik 27ra izango da, eta Patrick Alfaya zuzendariak baieztatu duenez, "atzerriko orkestrak eta abesbatzak" itzuliko dira, "musika klasikoko izarren bilgunea" izango den honetan. Kursaala izango da agertoki nagusia, baina Gipuzkoa, Araba, Nafarroa eta Iparraldeko herrietan ere izango da zer ikusia.\nBestalde, Chillida Leku museoak, ekainetik irailera bitartean, sekula aurretik egin ez diren ekitaldiak bilduko ditu, hala nola opera edo haurrentzako esperimentazio artistikoko tailerrak. Gainera, Jazzaldiarekin eta Musika Hamabostaldiarekin elkarlanean arituko da.\nEkainaren 11tik irailaren 10era kalean eskainiko diren antzezlanez gain, udako antzerkia ere itzuliko da aurten Ramper edo Capullas bezalako lanerik, eta Loles León, Jorge Javier Vázquez, Oscar Terol eta Gorka Otxoaren gisako artistekin.\nSan Telmo Museoak eta Tabakalerak ere erakusketa berriak aurkeztuko dituzte, eta Aquariumean ere Uri Bong artista korearraren erakusketa izango da ikusgai.


PRESTAKUNTZA PEDAGOGIKOA 2008-2009 Idurre Maortua Aiarzaguena Tutorea: Iñigo Ramirez 2.\nNOR ETA ZER NAIZEN

Ikasi dudana eta lan esperientzia.

Ikastaroa egiteko arrazoiak eta helburua.

Praktikak Durangoko Ibaizabal ikastolan. Non gogoa, han zangoa.

Nire arloa: giza-gizarte.

Landu ditudan ikasgaiak: Ekonomia, Matematika, Administrazio prozesuen kudeaketa, FOL.

\nIKASTETXEAREN EZAUGARRIAK

Zer garen gu

Nongoak garen gu

Zelakoak garen gu

\nZer garen gu Herri ekimenetik sortutako kastola euskara eta euskal senarekin konprometituta … eta era berean beste kulturetara irekiak osotasunera heldu eta garatzeko … ikasleei heziketa egokia eskaintzen diena Elkarlanean aritzen garenak ikastolako partaide guztiak kontuan harturik, ikasleak ere bai 5.\nNongoak garen Ikastolen kolektiboaren kide Euskal Herriko ikastolen sarea garatu eta bertako partaide eraginkor izateko konpromezu sendoa dugu Gizarte titularitatea daukagu ...doakoa izateko bokazioarekin Zelakoak garen Bi sekziotan banaturik gaude ...Hezkuntza eta Errota sekzioa 6.\nIKASTOLAREN HISTORIA LABURRA 7.\nIKASTOLAREN HISTORIA LABURRA 1998-1999 ikasturtean bost bazkideren ekimenez sortua Batxilergoa eta lanbide heziketa eskaintzeko helburuarekin Diru iturri propioak sortzeko jarduerak dituena 8.\nHEZKUNTZA PROIEKTUA 9.\nHEZKUNTZA PROIEKTUA

Ikastetxearen ezaugarriak

Eskaintza akademikoa

Kokapena eta eraikinak

Oinarrizko helburuak eta identitate printzipioak

Antolatzeko modua

\nTUTORETZA PLANA 11.\nTUTORETZA PLANA Tutorearen funtzioak Jarduera eremuak Antolaketa

Ikaslearen jarraipena

Ikasleari ikastolan

integratzen lagundu

Ebaluazio bileretara ikaslearen informazio osotua aurkeztea

Familia eta ikastolaren arteko zubi-lana egitea

Ikasleekin banaka: etorkizuneko ikasketak aukeratzen eta arazo pertsonalak gainditzen lagundu.

Ikasleekin taldean: elkarbizitzako arauak, solidaritatea, ekintzailetza, arduratsu jokatzea moduko balioak landuz.

Familiekin banaka: ikasleari buruzko informazioa hartu eta eman.

Familiekin taldean: ikastola eta lantaldea aurkeztu, eta iradokizunak jaso

Lehen mailan astean ordu beteko saioa izango dute.

Bigarren mailan, hilean behingo maiztasunaz.

\nBATXILERGOKO CURRICULUM PROIEKTUA 13.\nBATXILERGOKO CURRICULUM PROIEKTUA

Antolatzeko modua eta sarrera baldintzak

Zeharkako ikasgaien helburuak

Modalitateko ikasgaien helburuak

Aukerako ikasgaien helburuak

Giza-gizarte arloaren oinarrizko helburuak

Oinarri metodologikoa: ikaslearen parte-hartzea handitzeko borondate garbia

\nARLOAREN TRATAMENDUA IKASTETXEAN 15.\nGELAREN ETA IKASLEEN EZAUGARRIAK Batxilergoa Lanbide Heziketa

Ikasleen jatorria anitza da.

Ikasleen jarrera ikasketekiko

Gelen antolaketa: tradizioanala batxilergoan, lan metadiziplinarretan oinarritutakoa lanbide heziketan.

IKTen erabilera gehituz ikasgelan

Azpiegiturak: juxtu xamarrak. Eraikin berria egiteko asmoa.

vs 16.\nIRAKASLE-IKASLEEN ARTEKO ELKARREKINTZA Harreman estua: Ikastola txikia delako Tutoritzari garrantzia ematen zaiolako Arlo curricurrala eta ez curricularra uztartu egiten direlako Ikastola 24 orduan zabalik dagoelako Arratsaldetako saioak eskaintzen direlako: ordu lektiboetatik kanpoko eskaintza 17.\nTALDEAREN ANTOLAKETA ETA ORDUTEGIA

Goiz eta arratsaldez dira klaseak.

Arratsaldetan arlo ez curricularreko eskaintza zabala dago: kirol jarduerak, euskara taldea, trikitixa, baratza.

Arratsaldeko saioak egitera bultzatzeko (ikasle zein irakasleak) ere ordutegi antolaketa hau aproposa da.

Batxilergoan

Klaseak ordutegi trinkoan dira, eguerdiko ordu biak arte

Bi ikasturte dira. Bigarren ikasturtearen zatirik handiena (%60) lan praktikek hartzen dute.

Lanbide Heziketan 18.\nESTRATEGIA METODOLOGIKOAK Batxilergoan Lanbide Heziketan

Metodo tradizionala

Eduki kontzeptualak lantzen dira batez ere

Selektibitateak erabat markatzen du urteko programa eta lan metodologia

Konpentziak lantzeko aukera hautazko ikasgaietan

Metodo aurrerakoiak

konpetentziak asko lantzen dira:

Jendaurrean hitzegiteko

Taldean lan egiteko

Egiten eta ekiten ikasteko

Lan praktikek erabateko zentzua ematen diote ikasitakoari.

Lan metadiziplinarrak bultzatzen dira, gaiaren ulermena hobetzeko.

Ez dago kanpo ebaluaziorik 19.\nEBALUAZIOA Batxilergoan Lanbide Heziketan

Metodo tradizioanala: azterketa

Dekretu berriarekin gaia birplanteatzeko asmoa: Boloñako prozesuak helburu hori du unibertsitatean, ekintzailetza bultzatzeko asmo sendoa hezkuntza sailetik. Bide hori hasita dugu Basques ikasgaiarekin. Beste ikastolekin esperientzia trukatuko dugu

Lanetan eta jarreretan oinarritutako ebaluazioa.

Praktikaldian ikasleak izandako jarrerak ere garrantzi handia du.

\nNIRE ESPERIENTZIA 21.\nPRAKTIKALDIAN EGIN DUDAN LANA

Administrazio prozedurak

Ekonomia I eta II

Gizarte zientziei aplikatutako matematikak

Lanbideratzen orientazioa: datorren ikasturtera begirako prestaketa lanak

Kudeaketa alorrean:

Zuzendaritza lanak

Hezkuntza proiektua eta Tutoretza planaren koordinazioa.

\nNI IRAKASLE ESTRATEGIA METODOLOGIKOAK

Arloak menperatzeko lan handia egiteko beharra.

Orain arteko lan esperientziaren abantaila: komunikatzeko gaitasuna, eskarmentua.

Prestakuntza pedagogikoan ikasitakoa.

Talde handiekin lan egitearen eragozpena.

Freirek aldarrikatzen duenarekin guztiz bat teorian; praktikan ikusi egin behar.

\n

Irakaskuntza arlo bizia dela, egunero aldatzen dela, ezin dela gauza mekaniko moduan kontzebitu.

Irakaslea ez dela jakintzaren jabe. Ikaslea eta irakasleak biek ikasten dutela elkarrengandik.

Ikasleak gela barruan jarrera aktiboa izan behar duela. Irakasleak elkarrizketarako, hartu-emanerako jarrera azaldu behar duela.

Galderen pedagogiara salto egin behar dugula, orain arte erantzunen pedagogia izan baitugu.

Ikasketek, hezkuntzak, irakurketak… pertsonaren askatasuna lortzen laguntzen duela. Pertsona askeagoak, kritikoak egiteko laguntzen duela. Eta bide hau dela ezarritako sistemaren kontra egiteko aukerarik onena.

Eta, zer dio Freirek? Besteak beste: 24.\nANIZTASUNARI ERANTZUTEKO NEURRIAK

Errefortzatutako ikasgaiak

Arratsaldeko saioak

Ikastolako giroa: hartu-eman estuak ikasle-irakasle-familiarekin

Lortutako emaitza akademikoak.

Tutoreak aholkularitza eta laguntza emanez egiten duen lana

\nHAUSNARKETA GLOBALA 26.\nHAUSNARKETA GLOBALA

Irakaslearen etengabeko prestakuntzaren beharra.

Hezkuntza eta gizartea bat datozenaren ideia.

Irakasleak eta ikasleak: biek dute parte hartzeko aukera eta biek ikasten dute. Inor ez da ezagutzaren jabe. Zertarako irakatsi? galdera argitzeko ahalegina egitearen garrantzia.

Irakaskuntzaren alde humanistak duen garrantzia. Lan bokazionala.

Esperientziak langintza honetan duen garrantzia: arloa menperatzea eta irakasleta, egin beharreko lan bi. Norbere buruarengan segurtasuna izateak duen garrantzia.


[MARTXOAK 8] Diskurtsoa eta antolakuntza, borrokan jarraitzeko - etakitto.eus\n[MARTXOAK 8] Diskurtsoa eta antolakuntza, borrokan jarraitzeko\nMartxoaren 8a kolore morez idazten da. Emakume Langilearen Nazioarteko Eguna borrokarako, aldarrikapenerako eta mobilizaziorako eguna da, 111 urtez emakumeen eskubideen aldeko borroka ezberdinak gogoratzeko eta eskubide horiek betetzea eskatzeko erabiltzen den eguna. Azken urteotan Eibarko, Euskal Herriko eta munduko hainbat tokitako kaleak morez jantzi dira, mugimendu feministaren mobilizazio gaitasun handiaren erakusle. Domeka borroka eguna izango da.\nEmakume Langilearen Nazioarteko Egunak irudi ikusgarriak utzi dizkigu azken urteotan. Eibarren aspaldi ikusi ez den jendetza irten da kalera eta emakumeek babes osoa eman diete azken bi urteotan deitutako greba egunei. Marea morea Euskal Herri guztira iritsi da, olatua hazten doa, eta gero eta indar handiagorekin eragiten du norbanakoetan eta, ondorioz, gizartean.\nEibarko Martxoaren 8ko Plataforma Feministak argi zuen aurten ez zutela greba deialdirik egingo. “Iazko mobilizazioak amaitzean egin zuten hausnarketaren emaitza da”, plataformakoen berbetan. Gainera, aurten martxoaren 8a domeka izateak hartutako erabakia berresten du. “Baina beste alde batetik, domeka izanik, eguneko egitaraua antolatzeko aukera gehiago izan ditugu”. Tresna arrakastatsua izan arren, uko egin diote greba deitzeari, baina horrek ez du esan nahi borrokan tinko jarraituko ez dutenik. Guztiz kontrakoa. “Beste modu bateko planteamendua egin nahi genuen”.\n‘Antolatu indarrak, batu borroka feministara’ izango da aurten erabiliko duten goiburua. “Azken urteotan feminismoa asko sozializatu da. Horrek gauza positiboak ekarri ditu, baina diskurtsoa difuminatu egin da neurri handi batean. Iazko greban, adibidez, jendetza batu zen, baina maila diskurtsiboan edo guretzat oso oinarrizkoak diren gauza batzuetan ez dakigu zein puntutaraino zeuden presente hainbat aldarrikapen”. Adibide bat jartzearren, zera diote. “Baten bat telebistan feminismoari buruz berbetan entzuten genuen, eta antolakuntza eta militante moduan ez gentozen bat esaten zuenarekin”. Mugimendu feministaren diskurtsoa berriz planteatzeko beharra ikusten dute. “Zergatik? Zer gara? Zelan ulertzen dugu feminismoa? galderei erantzuteko”. Edukietara itzultzeko sasoia dela diote. “Jende askok egin du bat feminismoarekin eta oso ondo dago, baina gauzak politizatzeko eta masa-mugimendu bihurtu den horri irakurketa bat emateko sasoia heldu da. Hau da, Zarak ezin du kamiseta feminista bat egin eta hori ari da gertatzen. Beraz, mobilizazioetara goazenean modu kontzientean joatea da asmoa. Badakigu arlo guzti-guztietan koherentzia edukitzea zaila dela, baina kontziente izan behar gara guk aldarrikatzen duguna Zara eta horrelakoei ezetz esatea ere badela. Guk oihartzun gutxiago dugu. Gure mezua helarazten saiatzen garela eta botere gehiago dutenen mezua askoz indartsuagoa edo ozenagoa dela ikusi dugu. Guk eskuorriak eman ditzakegu, baina besteek presentzia handiagoa dute telebistan eta etengabe iristen zaizkigun mezuetan. Beraz, mugimendu feminista maila diskurtsiboan lantzen saiatuko gara”.\nHausnarketa, eztabaida eta kontzientzia\nEuskal Herriko V. Jardunaldi Feministak 3.000 emakume baino gehiago batu zituen Durangon 2019ko azaroan. ‘Salda badago’ goiburuarekin feminismoaren inguruan hausnartu zuten eta Eibarko Martxoaren 8ko Plataforma Feministarentzat baliagarriak izan dira handik atera ziren gogoeta eta ekarpenak. “Feminismoaren diskurtsoan eragina izan dute han landutako gaiek eta mugimenduaren barrenak mugitu ditu. Azken finean, jardunaldiek salda badagoela erakutsi zuten”. Eibarko Plataformakoen berbetan, “maila diskurtsiboan eta buruari bueltak emateko” ekarpenak eskaini zizkieten jardunaldiek, “baina praktikan ez zuen aldaketa handirik ekarri”.\nAzken urteotan herrian jasotako babesa handia izan arren, plataforma osatzen duen lantaldean ez da aldaketa handirik izan, nahiz eta jende berria sartu den. “Oinarriak mugitu egin dira. Ez da iraultza bat izan, baina ez gaude orain dela lau urte bezala. Kontzientzia maila asko aldatu da”. Martxoaren 8aren ondoren martxoaren 9a dator, 10a gero, eta azken urteetako mobilizazio handiek plataforman eta herriko mugimendu feministan eragiteaz gain, gizartearen egunerokoan eragina izan du baita ere. “Etxe askotan feminismoaren inguruko eztabaidak eta berriketaldiak sortu dira, eta emakume asko euren espazio intimoetan mugak jartzera animatu dira, adibide batzuk aipatzearren. Hau da, lehen egiten ez ziren hausnarketak eta eztabaidak sortu dira”.\nUrtarrilaren 30eko greba orokorrak aurtengo Martxoaren 8 Plataformaren lana baldintzatu du, “horren ondoren hasi ginelako Martxoaren 8ko egitaraua prestatzen”, baina greba eguna ez izateak prestaketa-lana erraztu du. “Aurreko urteetan greba deitu dugunez, gauza askoren inguruan hausnartu behar izan dugu, jendea informatzen saiatu, auzoetara heltzen ahalegindu eta beste mila gauza. Demaseko aurrelana egin behar izan genuen. Aurten, ordea, domekarako egitaraua prestatzeko lanetan ibili gara eta ez hainbeste egunaren zentzuaz hausnartzen”. Aurreko urteetako ekintzen prestaketan lan handia egin behar izan arren, oso positiboa izan zela azpimarratzen dute. “Gainera, jendearen erantzuna bikaina izan zen eta hausnarketarako aukerak eskaini zituen esparru askotan”.\nEibarko Martxoaren 8ko Plataformak Euskal Herriko Mugimendu Feministaren diskurtsoarekin bat egiten du, baina egitaraua antolatzeko orduan libre ibili dira, ekintzak Eibarko errealitatera egokituz.\nDomekan lehen ordutik egingo dira ekintzak. 9:00etan, Elkargunearen irekiera egingo da Untzagan, “erreferentziazko toki bezala”, eta egun osoan zehar egongo da zabalik. Gero, 11:00etan, mintzodromoari hasiera emango zaio. “Feminismotik lortu diren lorpenei buruz berba egitea, aurtengo goiburuak dioenarekin lortu ditzakegun gauzak azpimarratzea, eta aurrean ditugun erronkak zeintzuk diren ikusi eta horren inguruan hausnartzea da helburua”. Parte-hartzaileak talde txikietan banatuko dira, parte hartzea sustatzeko. 13:00etan, ‘Emakumeak* Dantzara!’ ekimena egingo da KAXAkoen eskutik. ‘Elkarrekin indartsuago gara’ da KAXAkoek erabili duten aldarria eta aurretik entseguak egin dituzte dantzak prestatzeko. “Emakumeon indarra erakustea da gure asmoa, modu errazean, gustora sentituko garen ingurunean. Artea emakumearen ahalduntzearen alde borrokatzeko tresna gisa erabiliko dugu”, diote KAXAkoek. Ondoren, poteo girotua egingo da eta 15:00etan bazkari autogestionatua Untzagako karpan. Iazko bazkarian oso giro polita sortu zela diote eta 16:30ean hasiko den bazkaloste musikatuari bide emango dio. “Batzuek gitarra eramango dute, eta ikusiko dugu nolako giroa sortzen den eta jende gehiago animatzen den”. 18:00etan mobilizazioa hasiko da Untzagan eta herriko kaleetan zehar entzungo dira feministen aldarrikapenak. Azkenik, eguna borobiltzeko, ekitaldia egingo da Untzagan. Egitarau ez mistoa antolatu du plataformak (arratsaldeko mobilizazioa bai izango da mistoa) eta horren inguruko azalpena eman nahi izan du, “iaz gatazka iturri nagusietako bat izan zelako”.\nHilekoaren tabua astindu\nEmakume Langilearen Nazioarteko Egunari begira antolatutako ekintzak ez dira domekara mugatzen. Ainhoa Aldazabalek eta Skolastikak domekan amaituko den ‘Hilekoa(k)’ erakusketa jarri zuten martxan Arrate Kultur Elkartean otsailaren 27an. Hilekoa modu zientifikoan aztertzen duen Erika Irusta pedagogo-menstrualaren eta Josune Muñoz Skolastikako kidearen ideietatik abiatuta, gaia bere alorrera ekarri du Aldazabalek, “artera eta literaturara”, eta disziplina hauetan hilekoa nola adierazten den erakusten du.\nHogeita hamar lan inguru batzen ditu erakusketak, tartean Jone Olabarri, Jone Bengoa eta Maialen Belaustegi eibartarren sorkuntzak daudelarik. Argazkiak, eskulturak, performanceak, ilustrazioak, zeramikak, komikiak eta bestelako arte-disziplinak daude ikusgai. “Hilekoaren gaia esperientzia pertsonaletik abiatzen da, baina gai politikoa da eta kolektibitatea azpimarratu beharra dago”, Aldazabalen berbetan. Zentzu horretan, artelan kolektibo bat sortzeko tailerra egin zuten aurretik, erakusketa osatzeko. “Material ezberdinekin egindako collage antzeko bat da”.\nLau dira erakusketaren helburuak. “Batetik, hilekoa kulturak zeharkatzen duen esperientzia dela erakustea eta tabua dela demostratzea. Bigarrenik, hilekoaren tabua astintzea eta ikusgarritasuna ematea. Hirugarrenik, artearen eta irudien bitartez hilekoaren inguruko diskurtso eta esperientzia anitzak elkartzea. Eta azkenik, feminismoak proposatzen duen begirada ekarri eta gure buruak behatzeko tresnak eskaintzea, eta hausnarketarako gai eta bideak proposatzea”.\nErakusketa hobeto ezagutzeko, Aldazabalek bisita gidatua eskaini zuen martitzenean eta, gaur, 21:00etan, Nerea Ibarzabal Salegi, Maite Berriozabal Berrizbeitia, Maider Arregi Markuleta eta Beñat Gaztelumendi Arandia bertsolariekin bertso-afaria egingo da Kultun.\nDantza, liburua eta erakusketa\nBertsotan egiteaz gain, dantzarako aukera ere egongo da gaur Neledantza kolektiboaren eskutik (lehengo Ipuruako Dantza Garaikidea). ‘Feminismoa gorpuztu’ izenburuarekin dantza eta flashmobak egingo dituzte Untzagan, 18:00etatik aurrera. ‘Ni una más, ni una menos’ eta ‘Respect me’ abestiekin prestatu dituzte flashmobak eta dantzak ikasteko tutorialak YouTubera igo dituzte. Bestetik, Flashmoben aurretik, dantza ikuskizuna egingo dute Lide Agirre, Irene Vazquez, Saray Garcia eta Nere Lodosaren zuzendaritzapean.\nMartxoaren 8aren harira antolatutako ekintzekin amaitzeko, ‘Emakumerik gabe, Eibar, ez litzateke gaur egungoa izango’ liburua aurkeztuko dute hilaren 13an, barixakuan. Savina Lafita Sole, Luz Maceira Ochoa eta Zaida Fernandez Perezek idatzitako liburua da eta herriko emakumeek Eibarko industrializazioan egindako ekarpenak batzen ditu.\nPortaleko erakusketa gelan egingo da liburuaren aurkezpena eta gai horren inguruko erakusketari hasiera emango zaio. “Ez da ohiko erakusketa izango”, Fernandezen ustez. “Proiektuan parte hartu duten emakume batzuek prozesua nola bizi izan duten kontatuko dute eta emakumeek egindako hainbat objektu egongo dira ikusgai”. Erakusketa parte-hartzailea izatea nahi izan dute eta herritarrek erakusketarako materiala eskaini dute: Eibarko industrializazio prozesuarekin loturiko dokumentuak, tresnak, erropak, argazkiak… Erakusketa hilaren 29ra arte egongo da zabalik.\n#feminismoa#m8#martxoak 8Emakume Langilearen Nazioarteko Eguna\n« Jokin Oregi, antzerki zuzendaria: “Belaunaldi ezberdinek gauza berarekin gozatzea garrantzitsua da” Amaya Igartua, ikerlaria: “Gure seme-alabei eta ilobei mundu hobea uztea da erronka nagusia” »


Suntsipenez - Zientzia Kaiera\nXVII. mendearen bigarren zatian eztabaidatu zen lehen aldiz fosil gisa topatutako espezie batzuk aspaldi denboraren poderioz suntsituriko espezieak ote diren. Garai horretan, gaur egun fosil deitzen ditugunak objektu bizigabeez eta bizidun izandakoez osatutako objektu-sailkapen zabalenetik bereizten hasi ziren. Hala ere, espezie-suntsipenaren kontzeptua ez zetorren bat sakon errotutako naturaren osotasunaren ideia filosofikoarekin, ez eta sorreraren perfekzioaren ideia erlijiosoarekin ere. Azterlari gutxi batzuek onartzen zuten —Robert Hooke-k, adibidez—, ez zegoela kontraesanik suntsipenaren eta sorreraren perfekzioaren artean, aintzakotzat hartzen baitzuten espezie batzuk galtzean beste batzuk sortu zirela.\nIrudia: Egun, paleontologoek sei espezie-suntsipen masibo eta suntsipen partzial asko onartzen dituzte Lurraren bizitzaren historian. Suntsipen horiek eboluzio-ereduen edo makroeboluzioaren ikerketaren funtsezko parte dira.\nXVIII. mendean zehar, eztabaidatzen jarraitu zen suntsipenik izan ote zen. Halaber, fosilen jatorria organikoa ote zelako gai korapilatsuak ere eztabaidagai izaten jarraitzen zuen; jarrera horrek gero eta jarraitzaile gehiago zituen, baina baita eragin handiko eszeptiko asko ere. Bistakoa zen garrantzi handiko frogak behar zirela auzia erabakitzeko. Eta horixe egin zuen Georges Cuvier-ek XVIII. mendearen amaieran eta XIX. mendearen hasieran, froga eztabaidaezinak eman baitzituen Megatherium generoko eta Mammutidae familiako ugaztun handien suntsipenaren inguruan (antzina Mastodontidae deituak). Cuvierrek anatomia konparatuaren tresnak erabili zituen, animalia horiek beste espezie biziak ez bezalakoak zirela argudiatzeko; eta, haren ustez, animalien tamaina eta lurraren lehorreko zatia sistematikoki esploratua zela kontuan izanda, ez zen oso gertagarria animalia horien ondorengoak planetaren bazter-lekuetan bizirik aurkitzea.\nJean André Deluc-ek aurreratua zuen ideia bat baliatuz azaldu zuen Cuvierrek espezie-suntsipena. Delucen arabera, Lurrak zenbait “iraultza” jasan zituen, bizi-baldintzak errotik aldatu zituztenak. Delucen ustez (baina ez Cuvierren ustez) suntsipen horietako azkena Uholde Unibertsala izan zen.\nBeste geologo batzuek, hala nola Giovanni Battista Brocchi-k eta Charles Lyell-ek, uste zuten espezieek iraupen mugatua zutela, espezie bateko banakoek bizi-itxaropen mugatua eta antzekoa duten bezala.\nCuvierren ikuspegitik, suntsipenak izan direla onartzeak baztertu egiten zuen espezie zaharrak espezie berri bihurtzeko aukera bera, zeina Jean Baptiste Lamarck-ek eta beste naturalista batzuek defendatzen baitzuten. Hori guztia aldatu egin zen Charles Darwin-ek eraldaketadun ondorengotzaren kontzeptua ezarri zuenean. Darwinen Espezieen jatorriaz (1859) liburuaren arabera, suntsipena zen hautespen naturalezko eboluzioaren bi ondorio posibleetako bat, bestea eraldaketa zelarik.\nXX. mendeko 70eko urteak arte, biologoek eraldaketa azpimarratu zuten, eboluzioaren alderdi positiboa alegia, eta praktikan suntsipenak ahaztu zituzten, alderdi iluna. Egoera hori guztiz aldatu zen 1980an, Alvarez hipotesia formulatu zenean.\nAlvarez hipotesia Luis Alvarezek eta Walter Alvarezek proposatu zuten, Frank Asaro eta Helen Vaughn Michael-en laguntzarekin. Hipotesi horren arabera, Lurraren eta kometa baten (edo asteroide baten edo asteroide-multzo baten) arteko talka katastrofikoak eragin bide zuen dinosauroen desagerpena duela 65 milioi urte. Gizakiek beste espezie askoren suntsipenean jokatutako rolarekiko interesa handitzen ari zen une batean, Alvarez hipotesiak suntsipenen dinamikarekiko interesa berritu zuen.\nGaur egun, paleontologoek sei espezie-suntsipen masibo eta suntsipen partzial asko onartzen dituzte Lurraren bizitzaren historian. Suntsipen horiek eboluzio-ereduen edo makroeboluzioaren ikerketaren funtsezko parte dira.\nArgitalpen-data: 2015/11/19 · Atala: Dibulgazioa, Oinarrizko kontzeptuez\nCésar Tomé López Robert Hooke-k erabili zuen zelula terminoa, Micrographia (1665) liburuan, mikroskopio bidez landare-ehunetan ikusi zituen paretaz inguratutako barrunbeak […]


Epaitegietako ZABALZA - Argentinako ZABALZA ETA Masajista VIP onenak\nHarremanetarako Epaitegietako ZABALZA Kapital federala, ez dago alternatiba hoberik ArgentinaXP.com. Ongi etorri neska amets horrekin topo egiteko, gustu zorrotzenak ere asetzeko gai dena. Auzo "ez-ofizial" hau Lavalle plazaren inguruan dago, hau da, hiritik hiru bloketara dagoen berdegunea. Plaza (eta ingurua) Libertad, Lavalle, Talcahuano eta Kordoba etorbidea kaleek inguratzen dute. Hemen aurkituko dituzu Auzitegi Puta onenak. Beraz, Auzitegiko Lagunak bilatu nahi badituzu, hau da zure lekua.\nBuenos Airesko San Nikolas auzoko gune zentral honetan, zenbait Eskoltak Epaitegietan Argentinako ikusgarriena. Zuzendari, funtzionario eta enpresaburuen lekua bikaintasunez. Auzitegiko konpainiek konpainia onena eskaintzeko gai diren arrazoia.\nGainera, zorte handia duzu, beno ArgentinaXP.com -ren direktorio gisa finkatu da Eskolta Epaitegiak entzutetsuena. Hemen bakarrik ziurtasun osoa duzu iragartzen den eskolta neska bakoitza benetakoa eta profesionala dela.\nEscort Auzitegiak Capital Federal\nEpaitegietan masajista batekin harremanetan jarri nahi baduzu, Eskoltak Epaitegietan de ArgentinaXP.com onena eskaintzen dizute. Milurteko erlaxazio teknikak, modu bikainean erlaxatzeko gai direnak.\nEra berean, bat ere jar zaitezke harremanetan Eskoltak Epaitegietan etxean. Eta haien profila modu berean ikusita, hoteletara bidaiak nork egiten dituen edo zerbitzu espezializatuagoak eskain diezazukeen jakin ahal izango duzu.\nIkusi besterik ez dago Epaitegietako ZABALZA direktorio honetako. Bakoitzaren profilean soilik aurkituko dituzun argazki eta bideo gehiago ikus ditzakezu ArgentinaXP.com. Neska esklusiboak, gizonezkoei zein emakumezkoei edo bikoteei lehen mailako zerbitzuak eskaintzen dizkietenak.\nJarri harremanetan horrekin Eskolta Epaitegiak zure gustukoa izan gabe. Bere profilean bere zenbakia eta WhatsApp aurkituko dituzu, bertan ezagutzen has zaitezke. Ez da kasualitatezko topaketak egiteaz gain, guztiak pozik egongo dira adiskidetasun handia eta harreman fidagarria eta iraunkorra sortuz.\nBeraz, ez galdu denbora arazo eta konkista arriskutsuetan. Zurekin harremanetan jarri Eskolta Epaitegiak aproposa, eta azkar eta erraz emakumezkoen edertasun onenaz gozatu ahal izango duzu.\nEpaitegietako ZABALZA harrigarria, ausarta, dotorea, zure konpainia onena izateko prest.


2020-02-25 - Goierriko Hitza : Goierriko Hitza\nLukiek eta Arima taldeek joko dute ostiralean, Ordizian\nOrdiziarrock-ek antolatu du, eta D'Elikatuz zentroan izango da. Martxoaren 13an, Matilda proiektuaren txanda izango da.\nLazkaoko taldeak azken talo festa\nAbenduan egin zuten Lazkaoko Talogileek azkeneko eginaldia. 35 urtean talo egiten herrietan eta festetan ibili eta gero, erretiroa hartzea erabaki dute. Helburu solidarioarekin ibili dira beti.\nBihar hasiko da txapelketa; lau t'erdian eta binaka jokatuko dute. Iraitz Zubizarreta ataundarra da faborito nagusia binakakoan.\nJentilen urteko jarduna, bideoan\nJentilen Etorrerako lantaldeak, urtean zehar egindako jarduerak bideo batean bildu ditu. 2019an, 3.000 ikusletik gora izan dira antolatutako ibilaldi eta ikuskizunetan.\nFeminismoz betetako latak\nHego Euskal Herriko hainbat herritan edarien eta jakien latekin egindako mezu feministak agertu dira hormetan, tartean Beasainen, Lazkaon, Urretxu-Zumarragan\nLaguntasuna errondailak, 60 urte\nSukaldAnitzak egitasmoren bigarren edizioa antolatu dute\nUrretxuko Aniztasun eta Bizikidetza Mahaiak bigarren urtez antolatu du SukaldAnitzak sukaldaritza tailer multikulturala. Hiru saio egingo dituzte, larunbatean hasita.


M1 | Lakuntza: “Aldaketa garaia da, baina horretarako presioa egiten jarraitu behar dugu: bai kalean, bai lantokietan” — ELA Sindikatua\nM1 | Lakuntza: “Aldaketa garaia da, baina horretarako presioa egiten jarraitu behar dugu: bai kalean, bai lantokietan”\nM1 | Lakuntza: “Aldaketa garaia da, baina horretarako presioa egiten jarraitu behar dugu: bai kalean, bai lantokietan” ‘Aldaketa garaia da’ lelopean, ELAk lehen aldiz Hego Euskal Herriko lau hiriburuetan egingo ditu Maiatzaren Leheneko manifestazioak. Aldaketarako garaia dela aldarrikatuko du bertan, lan erreformaren indargabetzea eta zerga sistemaren erreforma ardatz hartuta. Pentsio publikoen alde egiteko eta lan erreforma indargabetzeko garaia delako, lan hitzarmenak bertan negoziatzeko aukera izateko eta enplegua suntsitu ordez salbatu dadin. Horregatik, kalera ateratzeko deia egin du gaur sindikatuak: “Aldaketa garaia da, bai, baina jakin badakigu aldaketa horiek egi bihurtzeko presioa egiten jarraitu behar dugula bai kalean, baita lantokietan ere”. https://www.ela.eus/eu/albisteak/m1-201caldaketa-garaia-da-baina-aldaketa-horiek-egi-bihurtzeko-presioa-egiten-jarraitu-behar-dugu-bai-kalean-bai-lantokietan201d https://www.ela.eus/eu/albisteak/m1-201caldaketa-garaia-da-baina-aldaketa-horiek-egi-bihurtzeko-presioa-egiten-jarraitu-behar-dugu-bai-kalean-bai-lantokietan201d/@@download/image/M2.jpg\n‘Aldaketa garaia da’ lelopean, ELAk lehen aldiz Hego Euskal Herriko lau hiriburuetan egingo ditu Maiatzaren Leheneko manifestazioak. Aldaketarako garaia dela aldarrikatuko du bertan, lan erreformaren indargabetzea eta zerga sistemaren erreforma ardatz hartuta. Pentsio publikoen alde egiteko eta lan erreforma indargabetzeko garaia delako, lan hitzarmenak bertan negoziatzeko aukera izateko eta enplegua suntsitu ordez salbatu dadin. Horregatik, kalera ateratzeko deia egin du gaur sindikatuak: “Aldaketa garaia da, bai, baina jakin badakigu aldaketa horiek egi bihurtzeko presioa egiten jarraitu behar dugula bai kalean, baita lantokietan ere”.\nAurten, lehen aldiz, Hego Euskal Herriko lau hiriburutan egingo ditu manifestazioak ELAk Maiatzaren Lehenean. 11:30ean abiatuko dira manifestazioak Bilbon, Iruñean eta Donostian; Gasteizen, ordu erdi arinago, 11:00etan. Horiek aurkezteko prentsaurrekoa eskaini dute Mitxel Lakuntza ELAko idazkari nagusiak eta Amaia Muñoa ELAko idazkari nagusi albokoak. Irudia eta mezua ere aurkeztu dituzte.\nMuñoak azaldu du zein den aurtengo leloa: 'Aldaketa garaia da!'. ELAko idazkari nagusi albokoak ziurtatu duenez, pandemiak inoiz baino ageriagoan utzi du eraldaketarako premia, milaka lagunen osasuna eta egoera ekonomikoa mehatxupean baitago —bereziki, emakumeena—, eta gizarte desberdintasunak areagotzeko bidean dira. “Zirt edo zart egiteko garaia da. Datozen aste eta hilabeteetan hartuko diren erabakiek markatuko dute krisialdiari zer nolako irteera emango zaion”. Horregatik, Muñoak ziurtatu du aldaketak egiteko unea dela, eta horregatik hautatu du ELAk lelo hori.\nMitxel Lakuntzak bat egin du Muñoarekin, eta ohartarazi Europako Funtsen “tranparen” aurrean gaudela. “Murrizketak eragingo dituzte. Bruselak emandako aginduei jarraituz, Espainiako Gobernuak pentsioak urritu nahi ditu eta erretiroa hartzeko aukera atzeratu”. Izan ere, “Europako Batasunaren trantsizio ekologikoa delakoak multinazionalen makroproiektuak lehenesten ditu, murrizketak eta austeritatean oinarritutako aurrekontu-politikak ezartzearen truke”.\nEra berean, lan erreforma bertan behera uztea ezinbestekoa dela dio Lakuntzak. Azken hilebeteotan ehunka langilek greba egin dutela edo egiten ari direla oroitarazi du, “etekinak lortzen dituzten enpresek jendea kaleratzen ari direlako, euren neurrira egindako legedia baliatuz”. Egoera horren aurrean, lan arloko lege horiek indargabetzeko eskatu du. “Patronalak, Espainiako Gobernuak eta Urkulluk berak uste dute lan erreforma ez dela indargabetu behar, ez delako une egokia. Pandemia da orain aitzakia. ELAk, aldiz, uste du hori ere badela arrazoia lan erreformak indargabetzeko, milaka langile ez daitezen kaleratuak izan enpresek nahi bezala”.\nGainera, bizi dugun krisiari erantzuteko zerga erreforma egiteko unea ere badela aldarrikatu du: “Bestela, krisiari emango zaion irteerak desberdintasunak areagotuko ditu. Halako erreformarik gabe, zorra ordaindu beharraren lehentasunak ezinbestean murrizketa gehiago ekarriko baititu. ELAk proposatzen du zerga erreforma bat egitea, zeinaren bidez gehiago ordainduko duten errenta altuek, enpresen etekinek eta ondare edo fortuna handiek”.\nAre gehiago pandemia garaian, bizi dugun krisiak erakutsi baitu kapitalismoaren irrazionaltasuna eta injustizia gailendu egin direla bizitzaren, osasunaren eta berdintasunaren aurrean; txertoekin eta patenteekin gertatutakoa dira horren adibide. “Irrazionaltasun hori gurean ere agerian geratu da. Iruñeko eta Gasteizko gobernuak ez dira krisialdi honetatik ondoriorik ateratzeko gauza. Zaintza sektorea publikatzea, Osakidetza eta Osasunbidea indartzea, Hezkuntza sistema hobetzea edo krisiak eragindako pertsona eta sektoreei babesa ematea… Halakorik ez dago Urkullu eta Chiviteren agendan”.\nBilboko manifetazioan izango da Mitxel Lakuntza idazkari nagusia; Iruñeakoan Imanol Pascual Nafarroako koordinatzailea; Gasteizen Leire Gallego; eta Donostian Amaia Muñoa.


Ekosferari buruz jakin behar duzun guztia Berriztagarri Berdeak\nBeste artikulu batzuetan hitz egin dugu litosfera, biosfera, hidrosfera, giroa, etab. eta bere ezaugarri guztiak. Lurreko eremu guztiak eta bakoitzaren funtzioa ondo zehazteko, komunitate zientifikoak muga batzuk ezartzen ditu. Behin baino gehiagotan ekosferaz hitz egiten dugu, nahiz eta oraindik ez dagoen ondo zehaztuta eta mugatuta bere baitan sartzeko gai den aldetik.\nEkosfera honela definitzen da Lur planetako ekosistema globala, biosferan dauden organismo horiek guztiak eta ingurumenaren artean ezartzen diren harremanek osatzen dute. Ekosferaren ezaugarriei eta garrantziari buruz gehiago jakin nahi al duzu?\n1 Ekosferaren definizioa Zer da?\n4 Biosfera eta ekosferaren arteko desberdintasunak\n5 NASAk ekosfera ulertzeko sortutako sistema berezia\n6 Ekosferaren mugak gainditzea\nEkosferaren definizioa Zer da?\nEkosfera dela esan dezakegu biosferaren batura eta ingurumenarekin izan ditzakeen elkarreraginak. Beste modu batera esanda, biosferak izaki bizidunak bizi ziren Lurraren eremu osoa hartzen zuen barne, baina ez zituen organismo horien artean ingurunearekin dauden elkarrekintzak kontutan hartzen. Hau da, animalien eta landareen populazioen arteko truke genetikoa, ekosistemen kate trofikoak, organismo bakoitzak beste espezie batzuk bizi diren ingurunean duen funtzioa, zati abiotikoaren eta biotikoaren arteko harremana, etab.\nEkosferaren kontzeptu hau Lurraren mundu oso zabala da, horri esker ikuspegi orokor batetik uler baitaiteke deitu genezakeena. planeta-ekosistema goian izendatutakoak, geosfera, biosfera, hidrosfera eta atmosferak osatzen dute. Beste modu batera esanda, ekosfera planeta osoko gainerako ekosistema guztien eta haien arteko elkarreraginen azterketa bezalakoa da.\nEkosferaren neurriak izugarriak direnez, tamaina txikiagoetan bana daiteke azterketa errazteko. Argi izan behar dugu gizakiek ekosistemak banatu eta sailkatzen dituzten arren, haien funtzionamendua hobeto ulertzeko, kontserbatzeko eta ustiatzeko, errealitate bat dela natura osotasun bat da eta ekosfera deiturikoa osatzen duten ekosistema guztien artean etengabeko harremana dagoela.\nAurretik aipatu dugun moduan, planeta osoko ekosistemetan izaki bizidunek zuzenean edo zeharka elkarreragiten dute. Adibidez, landareek fotosintesia egiten dutenean, CO2 xurgatu eta beste izaki bizidunen bizitzarako ezinbestekoa den oxigenoa askatzen dute. Ura bezalako faktore abiotiko batek esku hartzen duen beste adibide bat ziklo hidrologikoa da. Ziklo honetan, ura planeta mailan bizitzarako ezinbesteko prozesuan mugitzen da. Ur mugimendu horri eta ekosistemei etengabe egiten dien ekarpen horri esker, milioika espezie bizi daitezke gure planetan.\nIzaki bizidun guztiek dituzten elkarreragin horiek, bai elkarren artean bai faktore abiotikoekin (ura, lurzorua edo airea, esaterako), puzzlearen pieza guztiak Lurrean elkarrekin bizitzeko beharrezkoak direla ikusarazten digute. Hori dela eta, ezinbestekoa da gizakiak planetan sortzen dituen inpaktuak minimizatzen saiatzea, izan ere, horrek jasaten duen edozein kalte ekosfera osatzen duten gainerako osagaiei eragingo die.\nOrganismo bizidun guztiei erreferentzia egiten diegunean organismo mota aniztasun handia dugu. Lehenik eta behin, organismo ekoizleak ditugu. Horiei autotrofo deritze, hau da, gai dira beren janaria uraren, karbono dioxidoaren eta gatz mineralen bidez ekoizteko. Bere janaria sortzeko eguzki izpien energia behar dute. Landareak organismo autotrofoak dira.\nAzken hauek beste izaki bizidun batzuek sortutako materia organiko bizia kontsumitzen duten organismo kontsumitzaileak dira, heterotrofoak izenekoak. Heterotrofoetan hainbat organismo kontsumitzaile mota aurki ditzakegu:\nLehen mailako kontsumitzaileak. Belarra bakarrik jaten dutenak dira, belarjaleak izenez ezagutzen direnak.\nBigarren mailako kontsumitzaileak. Belarjaleen haragiaz elikatzen diren animalia harrapari horiek dira.\nHirugarren mailako kontsumitzaileak. Beste animalia haragijaleez elikatzen diren animaliez elikatzen dira.\nDeskonposatzaileak. Beste izaki bizidunen aztarnek sortzen duten materia organiko hilaz elikatzen diren organismo heterotrofo horiek dira.\nBiosfera eta ekosferaren arteko desberdintasunak\nAlde batetik, organismo horiek dauden biosfera, ozeanoen behealdetik dagoen mendirik altuenaren gailurreraino hedatzen da, atmosferaren zati bat, troposfera, hidrosfera eta geosferaren zati bat ere hartzen ditu. , hau da, biosfera, gertatzen den bezala, bizitza aurkitzen den lurraren eremua da.\nHala ere, bestalde, ekosfera ez da soilik bizitza aurkitu eta hedatzen den eremua, izaki bizidun horien artean dauden harreman guztiak aztertzen ditu. Izaki bizidunen eta ingurunearen arteko materia eta energia trukea nahiko konplexua da. Ekosistemetan harmonia egon dadin eta espezie guztiak batera bizi daitezen, baliabide naturalak egon behar dira populazioei eusteko, espezie bakoitzeko indibiduo kopurua kontrolatzen duten harrapariak, organismo oportunistak, parasito eta ostalarien arteko oreka, harreman sinbiotikoak, etab .\nEkosistema bakoitzak oreka ekologikoa du populazioen, baliabide naturalen eta gertatzen diren baldintza meteorologikoen arabera. Oreka ekologikoa oso zaila izan da aztertzea eta ulertzea, oreka hauskor horretan jarduten duten aldagaiak asko baitira. Baldintza meteorologikoak ekosistema batean eskuragarri dagoen ur kantitatea zehazten dutenak dira; ur kantitateak, berriz, landareen hazkuntza ahalbidetzen du, eta horrek belarjaleen populazioak onartzen ditu, hau da, haragijaleak elikatzen ditudan heinean. eta aztarnak deskonposatzaileen eta harrapatzaileen esku uzten dituzte.\nElikadura kate oso hau leku bakoitzean eta une bakoitzean dauden baldintzekin "lotuta" dago, beraz, aldagai guztiak desorekatzen dituen faktorerik baldin badago, ekosistemak ezegonkortasuna sor dezake. Adibidez, gainerako aldagaiak desorekatzen dituen faktore hori gizakiaren ekintza izan daiteke. Gizakiak ingurumenean faktore abiotiko eta biotikoekin dituen etengabeko eraginak ekosistemen oreka aldatzen ari dira, espezie askok bizirik irautea zailtzen dute eta beste asko desagertzen dira.\nNASAk ekosfera ulertzeko sortutako sistema berezia\nEkosistemetan dagoen oreka ekologikoa ulertzeko, NASAk esperimentu bat sortu zuen. Hermetikoki itxitako beirazko arrautza da, eta bertan algak, bakterioak eta ganbak bizi dira, nolabait, mundu zientifikoki perfektua, horrek, dagokion arretarekin, lau eta bost urte bitartean bizi daitezke, nahiz eta bizitzak 18 urte iraun duen kasuak egon.\nSistema berezi hau sistemak gobernatzen dituen eta harmonia osatzen duten oreka ulertzeko sortu zen, espezie guztiak bertan bizi eta baliabide naturalez hornitu ahal izateko agortu gabe.\nOreka ekologikoa ulertzeko ideia horretaz gain, sistema hau sortu zen etorkizunean ekosistema osoak Lurretik urrun dauden planetetara garraiatzeko alternatibak aurkitzeko. Marte bezala.\nItsasoko ura, itsasoko ura, algak, bakterioak, ganbak, legarrak sartu ziren arrautzan. Jarduera biologikoa isolatuta egiten da arrautza itxita dagoelako. Ziklo biologikoa mantentzeko kanpotik bakarrik jasotzen du argia.\nProiektu honekin elikagaien, uraren eta airearen oinarrizko beharrak asetzeko balio duen instalazioa edukitzeko ideia izan dezakezu, astronautak beste planeta batera irits daitezen. Beraz, zentzu horretan, NASAk ekosfera lur planeta txiki gisa hartzen du eta izkirak gizaki gisa jokatzen dute.\nEkosferaren mugak gainditzea\nEsperimentu honi esker, ekosistemen oreka ondo ulertu zen eta mugak errespetatzen diren bitartean harmonia egon daiteke eta espazioak onartzen dituen espezie guztiak bizi daitezke. Horrek lagundu behar digu jabetzen, gure planetan, ekosistemen mugak gainditzen ari dira, aldagai ekologikoak gainditzen ari direnez.\nEkosferak dituen muga horien ulermena apur bat errazteko, kontuan hartu behar dugu ekosistema batek baliabide finituak eta espazio mugatua dituela. Espazio horretan espezie gehiegi sartzen baditugu, baliabideak eta lurraldea lortzeko lehiatuko dira. Espezieek beren populazioak eta indibiduo kopurua ugaltzen eta handitzen dituzte, beraz, baliabide eta lur eskaria handituko da. Lehen organismoak eta lehen kontsumitzaileak handitzen badira, harrapariak ere handituko dira.\nEtengabeko hazkunde egoera honek ezin du mugagabean jarraitu denboran, baliabideak infinituak ez direnez. Espezieek ekosistemek baliabideak birsortzeko eta gordetzeko duten gaitasuna gainditzen dutenean, espezieek populazioak gutxitzen hasten dira berriro orekara iritsi arte.\nHau da gizakiarekin gertatzen ari dena. Hazten ari gara erritmo larriagotu eta geldiezin batean eta baliabide naturalak kontsumitzen ari gara planetak birsortzeko astirik ez duen erritmoan. Planetako oreka ekologikoa aspaldi gainditu zuten gizakiek eta baliabide guztien kudeaketa eta erabilera hobearekin soilik egiten saiatu gaitezke berriro.\nGogoratu behar dugu planeta bakarra dugula eta horretan geratzea gure esku dagoela.\nArtikuluaren bide osoa: Berriztagarri Berdeak » Ingurumena » Ekosfera


Gemma Zabala izango da EH Bilduren Foruko alkategaia - Busturialdeko Hitza : Busturialdeko Hitza\nGemma Zabala izango da EH Bilduren Foruko alkategaia\nAinhoa Madariagaren ordezkoa hartuko du zerrendaburu bezala.\nGemma Zabala EH Bilduren foruko alkategaia. Argazkia: EH Bildu.\nEH Bilduk udal hauteskundeetarako Foruko zerrendaburuaren izena iragarri du. Gemma Zabala Odriozola aurkeztu dute alkategai modura.\nForuko EH Bilduren ordezkari eta bozeramaile bezala lau legegintzaldi bete dituen Ainhoa Madariagaren ordezkoa hartzera dator Zabala. Alkategaiak 43 urte ditu, eta Lan Harremanetan Diplomatua eta Magisteritzan Diplomatua da. Leioan kokatuta dagoen Betiko Ikastolan irakaslea da eta enpresa komiteko kidea eta 2015-2019 legegintzaldian EH Bilduko zinegotzia izan da Foruko Udalean.\nGainera, hainbat urtetan Foruko Jai Batzordeko kidea izan da eta Diruzaintzaren ardura izan ohi du. Urdaibai Dantza Taldeko kide izan da urte askotan zehar eta taldeko juntan ardura desberdinak izan ditu.\nKoalizioak jakitera eman duenez, “barneko Hauteskunde Prozesuaren Jarraipen Batzordeak baldintza eta berme guztiak betetzen direla bermatu eta beharrezko abalak aurkeztu ostean”, zerrendaburua aukeratzeko prozesua bukatutzat eman da Zabalaren aukeraketagaz.


Euskal pragmatismotik erdal pragmatismora alde ederra dago • ZUZEU\nEuskal pragmatismotik erdal pragmatismora alde ederra dago\nEuskal pragmatismotik erdal pragmatismora alde ederra dago –\nEuskaltzale ezagun eta estimatu baten hitzak dira: “Gaztelaniaren eta euskararen arteko borrokak markatu du gure ibilbide soziolinguistikoa. Azken urteotan tira-bira horiek leundu dira, eta pragmatismoz edo, hizkuntza biak uztargarriak izan behar dutela pentsatzera igaro gara. Batzuk, gogo onez, eta beste batzuk, halabeharrez”. Ikuskera bat da. Nirea ez da hori, baina.\nBorroka? Euskararen ordezkapen prozesu antolatu eta luzea jasaten dugu Euskal Herrian. Borrokarik balego, bi Estatu bortitz eta uniformizatzaileren eta hiztun komunitate txiki eta zatitu baten arteko borroka litzateke. Horri borroka barik, txikizioa esatea egokiagoa litzateke.\nPragmatismotik pragmatismora alde ederra dago\nEuskal Herrian bi pragmatismo mota nagusi daude hizkuntzari dagokionez.\nEuskaldunona: menperatuaren pragmatismoa da. gura edo gura barik, españolez / frantsesez berba egiten ikasi behar izan dugu guztiok. Euskaldun guztiok gara ekebidun gutxienez. Dagoeneko inon ez dago erdaraz ez dakien euskaldunik. Baina ez “zorionez”, Jaurlaritzak-eta esan ohi duten legez, derrigorrez baizik. Ez da bardin.\nErdaldun espainiar/frantsesena: ugazabaren pragmatismoa.\nBadira euskara ikasteko ahalegina egin dutenak (bejondeiela), baina erdaldun gehien-gehienen pragmatismoa euskarari bizkarra emotean datza. Gehien-gehienak elebakarrak dira, edo ez-euskaldunak behintzat. EAEn euretariko askok, seme-alabei eskolan euskara ikasteko aukera eman diete, ostera. Gogo onez batzuek, badaezpada besteek.\nPragmatismoa delakoaren ondorioak agerikoak dira. Jose Mari Pastorrek ederto islatu du Donostia ez da Montreal iruzinean adibidez: “Hemengo jende askok ez du ezer jakin nahi euskararekin. Hemen inork ez du euskara ikasi behar… inori ez zaio euskara exijitzen administrazioarekin komunikatzeko… lagun batek agiri bat idazteko eskatu dit, epaiketa batean aurkezteko. Euskaraz idatzi, eta erdarazko itzulpena eskatu digute epaitegitik… Madrildar batek erdara hutsez eraman dezake agiri bat Euskal Herriko edozein epaitegitara. Euskaldun batek ezin du euskara hutsezko testua aurkeztu… Gipuzkoako hiriburuko denda, jatetxe eta abarri begiratu. Hotel gehien-gehienen webguneetan ez dago euskararen arrastorik… hiru, lau edo bost izarreko hotel horietako batean hamahiru hizkuntzatan dago webgunea. Euskararik ez. Beste batean ingelesez, alemanez, neerlanderaz, frantsesez, italieraz eta lau espainiera motatan: espainiera penintsularra, kolonbiarra, mexikarra eta argentinarra… Euskaraz ez.”\nBertokoen “pragmatismoa” da mingarriena.\nBilbainadak, Habanerak edo Mariatxiak, españolez noski, ETB1en.\nPolitikari abertzaleak español / frantses hutsez jardun eta berba.\nEuskaldunak ETB2n edo Radio Euskadin españolez jo eta sua.\nHedabide abertzaleak españolez / frantsesez… euskaldunak erdaratan behar bezala trebatzeko?\nMusikari euskaldunak, elebidun, eleanitz edo erdaldun bilakatuta…\nZenbat dira euskaraz etiketatuta dauden produktuak?…\nErdaldunen pragmatismoa, ostera, elebakarra izaten da, hara!\nFrantziako / Espainiako produktu guztiak erdaraz etiketatuta daude. Euskaraz bakar bat ere ez.\nMusikarietan, Fitok, Erenchunek, Laorejadevangojtarrek, elinquilinocomunistak eta abarrek, ez dute euskaraz aritzeko borondaterik agertu bada (La Basu salbuespen, agur eta ohore!).\nHedabide unionistetan euskararik ez da ageri, edo oso bazterrean ageri da, baldin eta…\nETB1en sarritan irentsi behar izaten dugu elkarrizketatu erdaldun jarduna españolez, “pragmatismo” osoz. Eta bitxia da gero, sarriago ikusi ahal izatea bilbainadak, mariatxiak edo habanerak euskarazko katean, españolezkoan baino!\nUztartu? Bai… uztarria euskaldunon lepoan jarrita\nEz dugu erdaraz afizioz ikasi, derrigorrez baino. Ez dugu erdaren artean aukeratzerik izan sikiera. Bidasoatik mendebaldera espainieraz. Ekialdera frantsesez. Indarrez.\nGure aurrekoek errepresio bortitza pairatu zuten; egun, prozedurak aldatu dira, garaiari egokitu. Inposaketa ostendu egiten da EAEn, mozorrotu, baina lotsabakoa, bortitza eta erdeinuz betea da oraindik ere Nafarroan eta mugaz bestaldeko Euskal Herrian, Eusko Oasian dena EAE balitz bezala hitz egiteko ohitura daukagun arren.\nHiztun komunitateen arteko tira-birak leundu dira, euskaldunon komunitatea elebidundu eta erdaldundu ahala. Erdaldun gutxi etorri dira gurera. Euskaldun guztiok joan gara eurenera ostera, ezinbestean, menperatuen patua. Elkarbizitza besterik da.\nMenperatuak izateari uzteko eta elkarbizitzarantz abiatzeko lehen urratsa, menperatuta gaudela jakitea eta aitortzea da, ezinbestean.\nEuskal pragmatismotik erdal pragmatismora alde ederra dago Euskal pragmatismotik erdal pragmatismora alde ederra dago\nSindikalismoa eta burujabetza prozesua\n10 pentsamendu “Euskal pragmatismotik erdal pragmatismora alde ederra dago”-ri buruz\nMikelats 2018-10-07 18:39\nEta politika etnozida horrek hizkuntzaren galeran zerikusirik izango ez balu bezala erantzunkizun guztia hiztunen gain uzten dute “gure” politikari poltronazaleek. Euskararen aldeko ekimen guztietan hartu behar da parte, baina ez dezagun ahantz honek guztiak erro politikoa duela\nBenat Castorene 2018-10-07 22:37\nEne ustez, errealitatearen deskribapen argia egin duzu\nGure aldean, zuen autonomiaren maila ez dago. Orduan Euskararen ordezkapen prozezua antolatu duen Estatuak berak orai pentsatzen du irabazi duela, gureak egin duela, eta, berak du zuzenean finantziatzen bere moduko « euskararen hizkuntza politika » bat, gehiegizko kalapitarik egin gabe frantsesten segi gaitezen bururaino, eta, nazioarteko entitate batek ez diezaion nehoiz lepora etnozidiorik.\nBizi garen giro ideologiko lehergarrian, ez da sekulan ahantzi behar euskaldun bat badela 400 frantziarrentzat, urtero frantses gero ta gehiago sartzen dela gure herrian, orduan « menperatuta gaudela jakitea eta aitortzea »delakoaren sendimendua gutiengo gero ta tipiago baten kontzientzian gordeko da, egunen batean erabat desagertzeraino.\nJJ 2018-10-08 15:50\nEAEn autonomia maila askoz handiagoa daukagu, bai, baina ez diogu behar bezalako zukurik ateratzen. Adibide xume bezain argigarri bat emango dizut:\nEusko Jaurlaritzan, Gasteizko egoitzan, Lakuan, 2.000 langile baino gehiagorentzako zerbitzu mediku osoa erdaldun elebakarra goitik behera eta behetik gora. 2018an.\nNire ustez, Jaurlaritzaren ardura urriaren erakusle, baina dena esan behar bada, bertan lan egiten dugun (ehunka) langile euskaltzaleen erantzunik ez da izan ia. Bakar batek edo bestek baizik ez dute kexarik jarri nik dakidala, eta erantzun antolaturik bat ere ez da izan.\nUste dut gure egoera orokorraren irudi bikaina dela.\nBestalde, Nafarroarekiko eta “Iparraldearekiko” harreman instituzionala oso azalekoa da. Argazki asko eta mami gutxitxo. Hau beste egun baterako gaia.\nBenat Castorene 2018-10-08 22:26\nEmaiten diguzun adibide konkretu hau da ahulezia marka bat ezin nabariagoa.\nHizkuntza politika definitzen eta finantziatzen duen Jaurlaritzak ez badu berak etsenplua emaiten eta esforzuak exigitzen bere egoitzan bertan, nabarmen da ez duela lortuko besteen gandik berak egiten ez duena.\nZuku gehiago atera diozu bai, bainan, hau ikusita berrogoi urteren buruan normala litzateke pentsatzea autonomia estatutu honek ez duela gehiago aski zuku. Horrentzat ez litzateke beste maila batera igo behar?\nBegira, ezin da sobera esperorik gorde behar zuen administrazio autonomikoek duten euskara salbatzeko kapazitateetan.\nZer pentsa orduan euskararen etorkizunaz Iparraldean nun Estatu etnozido batek berak digun zuzenean finantziatzen berarekin batera definituriko gure hizkuntza politika?\nEz bagara goragoko maila batera igotzen denak batera, Iparraldean behintzat, euskarak etorkizunik ez du .\nBalizko mirakulu hori gertatu artean pasibo ez egoiteko, aztertu beharko litzateke kibutz bezalako estruktura pribatuak nun euskaraz bizi eta lan egin daitekeen.\nJJ 2018-10-09 09:59\nAhulezia bainoago, ekiteko borondate nahikorik eza. Bestela esanda, euskaltzaleak gutxiengoa dira EAJn, eta bakan batzuk baino ez PsoEn. Jaurlaritza bi alderdi horien esku egonda, emaitza ezin ona izan.\nBestalde, EAEko hizkuntz politika orokorra, Hizkuntz Politikarako Sailburuordetzak diseinatzen du, baina ez dauka aginpiderik. Bere jarraibideak aholkuak dira aginduak baino gehiago. Hasteko, Jaurlaritzaren aginte lerroetatik hirugarrenean dagoelako, Lehendakaritzaren eta sail guztien azpitik (Kultura sailaren MENPE), eta aginte eskala horretan dagoenez, sailen azpian, ez daukalako aginpiderik sailek eta are gutxiago Jaurlaritzatik kanpoko erakunde publikoek, zer egin behar duten zehazteko.\nHortaz, sail bakoitzeko, zuzendaritza bakoitzeko eta bestelako erakunde bakoitzeko arduradunek daukate azken hitza, euren ardurapeko erakundeetan ezarri beharreko hizkuntz politika zehazteko garaian.\nHortik, sailetik sailera eta erakundetik erakundera ematen diren alde handiak, eta hutsune ikaragarriak.\nBeñat Castorene 2018-10-09 18:20\nAzken azalpen hauiekin ondo ikusten da makina politikoaren barruko funtzionamendua. Nekez imagina daiteke soluzio bat alde hortatik etor litekeela euskararen estagnazioa inarrosteko..\nJone 2018-10-09 22:59\nXabier Etxaniz EHUko irakasleak berrian:\n“Gure ikasleek ez dute erreferentziazko literatura irakurri, ezagutu, nahiz eta ikasketa guztiak euskaraz egin. Ez dago literatura kanonik. Eta okerrena, duela gutxi Unibertsitatean eginiko ikerketa txiki batean ikusita, ez dagoela irakurtzen den horren gaineko kontrolik, ez jarraipenik. Iaz, Euskal Herriko hainbat ikastegitan 4. Mailako ikasleek irakurtzen dutena aztertuta, zera ikusi genuen, hainbat zentrotan ez dakitela beren ikasleek irakurtzen duten ala ez; beste askotan ikasleak direla beren irakurketak aukeratzen dituztenak, eta bakar batzuetan jarraitzen direla irakasleek ezarritako irizpideen araberako irakurketak. Azken horiek, gainera, ez zetozen bat hainbat adituri eskatutako erreferentziazko liburuen zerrendarekin.”\nHorra Hezkuntzan euskal literaturarekin zer ari den gertatzen.\nUste duzue Hezkuntza sailburuak, Uriarte andreak, horren gaineko ideia zorririk daukanik?\nUste duzue bost axola zaionik?\nEta hori hezkuntzan…\nBeñat Castorene 2018-10-11 19:40\nJonek ezagut araziriko Etxanizen pasartea irakurri eta, berehala nabaritzen zaigu Euskal herri” ideal” batean ( edo hobeki erranda, “normal” batean) gure ikasleek erreferentziazko euskal idazleak irakurri eta estudiatu beharko lituzketela, nahi badugu egunen batean berez kapaz izan daitezen gure literatura gozatzeko.\nHistoria serio bat ere ikasi behar lukete ez eta gure menperatzaileen ikuspuntutik idatzitakoa.\nHausnarketa filosofikoan ere eskaraz behar lukete hasi trebatzen beren zentzu kritikoa xorroxteko.\nHoni orori ez badira eskolan gaztetik ohartaraziak, ezin da erran euskal heziketarik ukan dutela, eta euskara bigarren mailako hizkuntza bat geratuko da haientzat:\nGure literatura ez dute gozatuko gure litertura besteena baizik.\nHistoria trafikatutako batek kondizionatuak biziko dira.\nZerbait piska bat sofistifikatua pentsatu behar orduko erdaraz pentsatu dute.\nEukal giroan bizi direnek bederen balore sinboliko bat edo etnikoa emanen diote euskarari. Ezer baino hobeki da bainan ez da batere nahikoa.\nBesteek, kasu hoberenean, ez ez diote inportantziarik emanen eta berdin ahantziko dute.Txarrenean denbora galdurik betirako nazkatuak geldituko dira…\nEuskaraz ikastea lehen urrats oso inportantea zen bainan orai edukia ere estrategikoa da.\nKezka 2018-10-13 08:28\nHemen, kezkagarria den gauza bakarra da nolatan batzuek pentsa dezaketen “Jaurlaritza”, “alderdi”, sindikatu, unibertsitate eta abar hauek gurekin zerikusirik dutenik. Zerikusirik badute, gure aurkako gerra da zerikusi bakarra. Gure aurka fundaturiko, diseinaturiko eta antolaturiko erakundeak dira.\nmeredith 2018-10-13 21:25\nUne honetan bertan, hilak 13, 21:00tik 22:30ak arte, ETB1 omen den horretan programa berezia euskal pragmatismoaren eredutzat har litekeena: Habanerak Calellan.\nBide onetik goaz, zalantzarik gabe!


Kontrapuntu - Wikipedia, entziklopedia askea.\nBach-en Ongi Tenperatutako Klabezinaren 1.liburutik ateratako laburpena, BMV 862, 17.Fugatik, La bemol maiorren.\nKontrapuntua (latinetik punctus contra punctum, «nota notaren aurka») musika ontzeko teknika da, zenbait doinu-lerro independente (polifonia) koherentziaz eta harmoniaz konbinatzean datzana, nolabaiteko oreka lortzeko asmoz. Mendebaldeko musikan ia osotasunean erabili izan du prozesu kontrapuntistikoren bat. XV.mendean azaldutako praktika da, Pizkundean garapen itzela jasan zuena, Josquin Des Prez eta Giovanni Pierluigi da Palestrinarekin, eta bereziki Barrokoan ikus daiteke honen erabilpen errepikakorra, Johann Sebastian Bach musikagilea eredu gisa. Gaur egun arte mantendu izan da teknika hau.\nTeknika kontrapuntistikoari buruz idatzi zuten teorialari garrantzitsuen artean nabarmendu zen Johann Fux. Honek 1725ean Gradus ad parnassum liburuan aurkeztutako 5 espezieak gaur egun arte luzaroan iraun dute, eta irakasbide gisa erabiltzen garraitzen da. Mendebaldeko musikaren barne sartzen ez diren beste lanetan kontrapuntua erabiltzen bada ere, hauetan polifonia hitza erabiltzea hobesten da.\nKontrapuntua musika eraikitzen duten hainbat doinu-lerroen arteko independentzia bilatzen duen teknika da, independentzia hori erritmoak, harmoniak edota doinu-kurbak sorrarazita. Harmonia ahotsen arteko lotura bertikalean oinarritzen den ahala, kontrapuntuak ikuskera horizontal eta lineala dauka jomuga. Hala ere, lan musikal baten barnean bi tekniken erabilpena delakoan beharrezkoa, ezin da harmonia kontrapuntuaren aurkakotzat jo. Izan ere, kontrapuntuak dakarren polifoniaren aurkakoa litzateke homofonia, harmonian aurki dezakegun arren, harmoniaren sinonimoa ez dena.\nMendebaldeko musikaren historian aurki daitekeen idazkera kontruntistiko ohikoena litzateke lau ahotsekoa, beti horrela izan ez den arren. Pizkundearen hasierako mezetan, esate baterako, hiru ahotsetan idazten ohi zen, azpi-kantu finko batekin (tenor izendatua). Betegintzarre edo perfekzio harmonikoaren eredua eta aukera kadentzialak, haatik, oso mugatuak geratzen ziren, oinarri harmonikoaren kontrol nahikoa ez zegoelako, beheko kantu finkoa aurretik zehaztua baitzegoen. Horren ondorioz gehitu egin zen laugarren ahots bat, tenorraren azpian: contratenor bassusa (kontratenor baxua). Berrikuntza hau musikagile ezezagun ingelesaren lana izan zen, Missa Caput (1440) lanaren langilea. Geroago, contratenor bassusa soilik bassus deitzera igaro zen, gaur egungo baxua; tenor izena gaur egun ere halaxe erabiltzen da; contratenor altusa altusera laburtu eta oraingo kontraltoa litzateke; eta goiko ahotsa, superius edo discantus deitua, gaur egun soprano deitua da.\nOrriaren azken aldaketa: 12 maiatza 2021, 11:36.


Beste proiektu batzuei heltzeko dirua gertu - Aretxabaleta - Goiena.eus\nBeste proiektu batzuei heltzeko dirua gertu\nMirari Altube Arrese 2022-05-20 08:35\nKomentu ingurua Deba ibaiaren alboan.\n2021eko gerakinetik 2,2 milioi euro aurrekontuetan jasota ez dauden hainbat lan eta gastutara bideratuko ditu Udal Gobernuak: Txarapeako hegala egonkortzea, komentu ingurua berrurbanizatzea eta igogailu bat eraikitzea daude proposamenen artean.\nBost milioi euroko diruzaintzako gerakinarekin itxi du 2021eko aurrekontu-ekitaldia Aretxabaletako Udalak. Hala iragarri du Udal Gobernuak prentsa-ohar bidez, eta, era berean, diru horrekin zer egiteko asmoa duen berri eman. 2022ko aurrekontuan jasota ez dauden proiektu berrietara bideratu gura du ia erdia, eta abian dituen proiektu estrategikoetara beste zati handi bat; ezustekoetarako ere gorde gura du.\nSoberakin horri esker proiektu berriei heldu ahal izango diete, Unai Elkoro alkateak azaldu duenez: "Bizitzeko erosoa, erakargarria eta irisgarria izango den herri bat eraikitzen jarrai- tu ahal izango dugu. Bestalde, irtenbide bat behar duten zenbait jarduera gauzatzeko aukera ere emango digu; esaterako, Txarapeako mendi-hegala egonkortzea". Gerakin hori nondik datorren ere azaldu dute Udaletik; batez ere, hainbat proiektuk izan du- ten atzerapenagatik gauzatu ez diren partidetatik dator, eta aurreikusitakoa baino handiagoak izan diren jasotako diru-sarreretatik ere bai.\nDiruzaintzako gerakineko bost milioi euro horietatik bi milioi erabiliko dituzte Udal Gobernuarentzat estrategikoak diren bi proiektu ordaintzeko: Santa Kurtz kalean martxan dauden lanak eta komentuan kokalekua izango duen adinekoentzako gizarte zentroa.\nHona hemen proposatutakoak:\n• Arkupeko klimatizazio sistema berria –eguzki plakak eta aerotermia–: 100.000 euro. 2022ko aurrekontuetan erreserbatutako 85.000 euroei gehituta; beste 15.427 euro proiektua idazteko erabiliko dira.\n• Igogailu publikoa, Iturrizar plazan, ibaiaren ertza eta Txarapea ibilbidea lotzen dituen pasealekua lotzeko –proiektua eta\neraikitzea–: 416.300 euro.\n• Txarapeako etxebizitzen hegala egonkortzea –obra osoaren inbertsioa 650.000 euro–: 273.483 euro.\n• Komentu ingurua berrurbanizatzea –urbanizazioa eta zubia eraikitzea ibaia inguratzen duen pasealekura–: 640.000 euro.\n• Ibarra futbol zelaia ureztatzeko sistema berria: 22.651 euro.\n• Elektrizitatearen, gasaren eta zaborraren prezioaren igoerei aurre egitea: 403.000 euro.\nGainerako hiru milioietatik 2.200.000 euro 2022ko aurrekontuan sartzea proposatu dute "proiektu berriak" bideratu ahal izateko eta beste hainbat gasturi aurre egiteko.\nGeratzen diren 800.000 euroak, ostera, gordetzea planteatu du- tela adierazi du alkateak, ezustekoei eta aurreikusi gabeko gastuei aurre egiteko: "Zuhurrak izaten jarraitu behar dugu. Errusiak Ukraina inbaditu izanak eragina du ekonomian, eta, gainera, pandemiaren ondorioak pairatzen ari gara oraindik, azken aurrekontu-ekitaldiak baldintzatu baitizkigu. Ezegonkortasun honen aurrean, ezustekoei eta beharrei erantzuteko prest egon behar dugu". Astean aurkeztu duen proposamen hori hurrengo osoko bilkuran aurkeztuko du Udal Gobernuak, onartua izan dadin.


Adsis Fundazioa aukeratu du ITPk haren Ekimen Solidarioagatik | Fundación Adsis\nAdsis Fundazioa aukeratu du ITPk haren Ekimen Solidarioagatik\nUrtero, ITPk bere “Ekimen Solidarioa” burutzen du. Ekimen honetan, bertako langileek eta konpainiak berak lantokiak dituzteneko herri eta hirietan proiektuak garatzen laguntzen dute. “Ekimen Solidarioan” hautatutako proiektuek helburu komun bat dute: herri edo hirian gizarte bazterkeria edo txirotasun arriskuan dauden biztanleen oinarrizko beharrizanak asetzen laguntzea.\n2016ko edizioan, hautatutako proiektuetako bat Adsis fundazioak Bilbon landutako “Gazteak, era berean” proiektua izan da.\n“Gazteak, berdintasunean” bi mundu eta kultura desberdinetako gazteen parte-hartzea eta harreman eta gizarte integrazioa sustatzen duen proiektua da. Alde batetik, arrisku egoera larrian dauden gazte immigranteak daude eta, bestetik bertako gazteak. Kontua da gazte hauek, berdinak baina era berean desberdinak, harremanetan jartzea, elkarrekin aritzeko, elkar aberasteko eta bizipenak partekatzeko. Eta hori guztia elkarrekin pentsatuta eta burututa dago, desberdintasunetik elkarrizketan eta harremanetan. Azken batean, gizarte zabalagoa eraikitzea da kontua, elkarrizketa-zalea eta kultur anitza.\nProiektu honen beharra ikusi genuenean, batez ere harremanetan, jarreretan, balioetan eta trebetasunetan eragitea bilatzen genuen. Baldin-eta gure lanaren bidez, kultura desberdinen aitorpena eta elkarrekiko egokitzapenaz gain, kultur arteko ikuspegi bat bilatzen badugu, euren artean berdintasunezko harremana egon beharko da, elkarbizitza egoki bat ahalbidetzen duena. Immigranteak taldean bere lekua duela sentitu beharko du, aintzat hartua dela eta bere hizkuntza eta kultura balioesten dela.\nHori dela eta, eskerrak eman nahi dizkiogu ITPko giza talde osoari, gure gazteen bizitza aldatuko duen ekimen hau posible egin duelako. Adsis Fundazioan eta “Gazteak, era berean” proiektuan sinesteagatik. Bestalde, bereziki eman nahi dizkiogu eskerrak Santiago Gonzálezi, proiektu hau enpresa barruan zabaltzen eman digun laguntzagatik.


Deskribapena eta laguntza gaia\nGipuzkoako Lurralde Historikoan ekintzak gauzatzen dituzten Irabazi asmorik ez duten entitateak.\nJarduerak hasi gabe egon behar du 2020ko urtarrilaren 1ean, eta 2020ko urriaren 31ren aurretik gauzatu eta zuritu beharko da.\nEskaerak ebazteko epea\n2020ko diru laguntzetarako eskaerak aurkezteko epea hogei egun baliodunekoa izango da, deialdia Gipuzkoako Aldizkari Ofizialean argitaratzen den egunaren biharamunetik hasita.\na) Garatu beharreko jarduera deskribatzen duen memoria. Nolanahi ere, egin beharreko lanen denbora-plangintza jasoko du. Memoriaren edukia honako hau izango da:\n• Dibulgazio-jardunaldiaren helburu zehatzak, jardunaldian sartutako jardueren deskribapen zehatza, antolaketa-metodologia, eta, era berean, hura garatzeko aurreikusitako giza baliabideak eta jarraipen- eta ebaluazio-adierazleak.\n• Elkarteak antzeko jarduerak gauzatzen duen esperientzia, erakunde eskatzaileak egindako proiektu bakoitzari buruzko informazio xehatuarekin, baldin eta diru-laguntza lerro honetan ezarritako helburu bera izan badute..\nb) Jarduketaren aurrekontu xehatua, partiden arabera banakatuta. Honen xehakapena eta zehaztapena baloratuko dira.\nc) Erantzukizunpeko adierazpena: Gipuzkoako Lurralde Historikoko diru laguntzei buruzko 2007ko martxoaren 27ko 3/2007 Foru Arauak 12. artikuluan eta 2015eko martxoaren 9ko emakumeen eta gizonen berdintasunari buruzko 2/2015 Foru Arauak 26. artikuluan ezartzen dituzten onuradun izateko debeku arrazoietatik salbu dagoela; eta zerga betebeharretan eta Gizarte Segurantzakoetan egunean dagoela. Erantzunkizunezko adierazpena, xede horretarako, 3. oinarriak aipatzen duenaren harira, aplikazio informatikoaren bidez egin ahal izango da.\nd) Eraketa eskrituren eta sozietatearen estatutuen kopia, Elkarteen Erregistroan edo dagokion erregistro ofizialean inskribatuta.\ne) Identifikazio fiskaleko txartelaren kopia.\nf) Sinatzaileak elkartearen izenean jardun dezakeela egiaztatzen duen agiriaren eta haren NANren kopia.\ng) Banku edo aurrezki kutxa baten agiria, elkarteak bere izenean kontu korronte bat duela egiaztatzen duena. Agiri hau aurkeztu beharra dago, soilik laguntza bat eskatzen den lehen aldian edo kontuaren baldintzatako bat aldatu egin bada.\nEskaerak eta dokumentazioa aurkezteko bideak\nEskaerak, derrigorrez, internetez aurkeztuko dira, diru laguntzen atari honetan eskuragarri jarritako berariazko inprimakia beteta.\nDagokion deialdia Gipuzkoako Aldizkari Ofizialean argitaratzen den egunetik hiru hilabeteko epea igaro eta ebazpena ez bada jakinarazi edo argitaratu, entitate interesdunek uler dezakete eskaera isiltasun administratiboaren bidez ezetsia izan dela.\nLaguntzak zuritzeko epea\nBeti ere 2020ko urriaren 31a baino lehen.\n- Irabazi-asmorik gabeko elkarteei ingurumen-dibulgazioko jardunaldietarako diru-laguntzak emateko araubidearen oinarri arautzaileak oinarri arautzaileak eta 2020ko deialdia:\n2020ko martxoaren 6ko Gipuzkoako Aldizkari Ofiziala\n2007ko martxoaren 27ko 3/2007 Foru Araua, Gipuzkoako Lurralde Historikoko diru laguntzei buruzkoa. (2007ko apirilaren 12ko GAO, 71. zk); eta Foru Araua garatzen duen Erregelamendua (2008ko apirilaren 29ko 24/2008 FD).\nProiektu bakoitzeko emandako diru-laguntzaren zenbatekoa diruz lagun daitezkeen gastuen zenbatekoaren % 100 izango da, BEZa kanpo, gehienez 5.000 euro.\nBalorazioan ezarritako lehentasun-ordenaren arabera emango dira diru-laguntzak, urteko deialdian diru-laguntza honetarako aurrez zehaztutako zenbateko osoa agortu arte.\nPertsonal gastuek dute gaindituko proiektuaren aurrekontuaren edo, bestela, gauzatutakoaren zati proportzionalaren % 75. Inola ere ez dira diruz lagungarriak izango pertsonal gastu hauek: dietak, prestakuntza ekitaldietara joateko gastuak eta antzekoak. Pertsonal gastuaren zuriketa nominen, langileen izen-zerrendaren (LIZ) eta Kotizazioen likidazioaren zerrendaren (KLZ) bidez egingo da, eta gastuok argitasunez inputatuko zaizkio diru lagundutako proiektuari osoki edo zati batean, dagokionaren arabera.


Egitarau zabala martxoaren 8aren bueltan | Herribizia\nEgitarau zabala martxoaren 8aren bueltan\nBerdintasuna | Sareak 2016-02-24 | 0\nPixkanaka gerturatzen ari da martxoaren 8a, emakume langilearen nazioarteko eguna, eta honen harira hainbat emakume talde eta talde feministek Berdintasun Kontseiluarekin batera egitarau zabala eta aberatsa antolatu dute. Xehetasun guztiak atzo aurkeztu zituzten taldeetako ordezkariek eta Garazi Lopez de Etxezarreta berdintasun zinegotziak.\nOtsailaren 29an emango zaio hasiera egitarauari Xenpelar Etxean 18:00etan Emaginek emango duen “Gure genealogia feministak” hitzaldiarekin. Martxoaren 5ean VI.Mariasun Landa Sarien Banaketa izango da 12:00etan Xenpelar Etxean. Sariak nork eskuratuko dituen aurreratu ezin badute ere, Lopez de Etxezarretak aditzera eman zuen Sorkunek musika emanaldi txiki bat eskainiko duela. Sorkunen bizitza artistikoa jasotzen zuen lanak aurreko edizio bateko sarietako bat eskuratu zuen, hain justu.\nMartxoaren 12an 12:00etan, berriz, Kolpe Morea talde feministak, Elhuyarrek eta Berdintasunerako Azpisailak elkarlanean Bizentaren Lumak “solas-jolasa” antolatu dute. Koldo Mitxelena ikastetxeko patioan 60 bat gaztek feminismoaren inguruan hausnartuko dute karta jolas batekin. Egun berean, baina arratsaldeko 15:30ean Reina aretoan “emakume musulmanak gaur egungo gizartean” hitzaldia izango da. Urratsa Emakume Elkarteak eta Bidaya Elkarteak antolatu dute eta hizlari moduan Hajar Samadi eta Hana Yousefi arituko dira.\nUrratsa Emakume Elkarteak era berean emakumeentzako jaialdia ospatuko du Niessen Aretoan martxoaren 19an, larunbata, 14:30-18:30 bitartean. Bertan kantuak, emanaldia, dastaketa… izango direla aurreratu zuten elkarteko kideek.\nZinema eta erakusketa\nMartxoaren 23an Bidez Bide eta Mikelazulo Kultur Elkarteak antolatuta zineforuma izango da 19:00etan Mikelazulon bertan. “Compañeras de viaje” dokumentala aurkeztuko dute. Amalatz Talde Feministak, berriz, Emakumeen XII.Zine Emanaldia antolatu du. Lau egunetan zehar 18:00etan 2 euroren truke Niessen aretoan lau pelikula ikusi ahal izango dira. Otsailaren 25ean, martxoaren 3an, 10ean eta 17an, izango dira emanaldiak eta “La familia Belier”, “Pride”, “Las buenas compañías dokumentala/ “Big Eyes”, eta “La Verdad Oculta” proiektatuko dituzte, hurrenez hurren.\nKultur Aniztasuneko azpisailak ere erakusketa antolatu du Xenpelar Etxean martxoaren 14tik 31ra bitarte. Azken egun honetan bisita gidatua izango da. “Emakumeen Lege Iraultzailea”ri buruzko erakusketa izango da, Lumaltik Herriak Elkarteak sortutakoa.\nEmakumearen egunean bertan ere ez da ekintzarik faltako Errenterian. Auzoetako emakume elkarteek urtero egun honen bueltan egin ohi duten emanaldia eskainiko dute Galtzarabordako Kiroldegian. 17:30ean hasiko da jaialdia eta atzo azaldu zutenez, aurten “emakumea historian” gaia landuko dute. Auzo bakoitzak historiako emakume ezagun bat irudikatuko duela aurreratu zuten. Jarraian, eta kiroldegitik bertatik Oarsoaldeko Mugimendu Feministak deituta manifestazioa aterako da 19:30ean. Oraindik ere emakumeek kalera atera, egun hau ospatu eta baita aldarrikapenak egiteko arrazoi ugari dituztela gogorarazi zuten mugimendu feministako kideek.\nHerritarrei antolatutako ekintzetan parte hartzeko deia luzatu zuten atzokoan. Eta gogorarazi zuten, atzo aurkeztutakoez gain, zenbait taldek egitarau propioa landu dutela.\nIngurumen aholku kontseilua astelehenean bilduko da\nBihar amaituko da Errenteriako Agenda 21en Ekintza-planaren zirriborroari ekarpenak egiteko epea\nBLOWING - Bácum\nazaroa 15 / 18:00 - 18:00


Euskera praktikatzeko eta elkarbizitzarako taldeak martxan - etakitto.eus\nEuskera praktikatzeko eta elkarbizitzarako taldeak martxan\nETA KITTO 2017, Ira 13\nBERBETAN euskerazko mintzapraktikako egitasmoak eta ONGI ETORRI BERBETANera harrera eta elkarbizitzarakoak ikasturte berriari ekingo diote datozen asteotan.\nEuskera praktikatu nahi edo euren euskera maila hobetu nahi dutenek BERBETAN egitasmoan eman dezakete izena. Talde horien helburua euskeraz berba egitea da, giro natural eta informalean euskera praktikatzea. Astean behin elkartzen dira ordubetez, taberna batean, eta horrez gainera, ekintza osagarriak ere eskaintzen zaizkie, ikastaroak, irteerak…\nBaina horrez gainera, talde naturalek ere eman dezakete izena, hau da, lehendik eginda dauden taldeek (kuadrillak, guraso-taldeak…); talde natural horiek eskola kanpoan eta parkean umeekin edo lagunekin kalean daudenean aprobetxatu ohi dute euskera praktikatzeko.\nBerbetan programaren barruan Gurasoak Berbetan dago; euskera praktikatzea nahi duten guraso-taldeak dira, eta eurentzat ere ekintza ugari antolatzen dira urtean zehar: eskulan-tailerrak umeekin batera egiteko, txangoak, antzerkiak…\nGiro lasaiean eta lagun artean euskeraz berba egiteko erraztasuna lortu eta lotsa gainditzeko aukera ezin hobea eskaintzen du Berbetan programak.\nBestalde, iaz, ONGI ETORRI BERBETANera harrera eta elkarbizitzarako egitasmoa jaio zen, eta aurten ere aurrera egingo du. Eibarko auzoetan bizilagun taldeak eta sareak sortzen dira eta baita kultur aniztasuna ezagutu eta elkar ezagutzeko espazioak ere.\nEgitasmo honen helburua euskerara eta euskal kulturara gerturatzea eta herriko jatorri ezberdinetako bizilagunak elkar ezagutzea da.\nIzen-ematea irekita dago bi egitasmoetan (doan dira):\nBerbetan: 943200918 edo elkartea@etakitto.eus\nOngi Etorri Berbetan-era: 943200918 edo ongietorri@etakitto.eus\n« “Forjarien kanta” musikalerako sarrerak salgai jarri dituzte Maria Luke eta Xandra Etxabe: “Konfidantzazko fisioterapeuta bat berehala aurkitzen laguntzen dugu” »